IL-ĦDAX-IL PARLAMENT

LAQGĦA NRU.

L-Erbgħa, 28 ta' Settembru 2011

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fi 12.55 pm.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius u l-Onor Joe Mizzi.

Il-minuti tal-laqgħa Nru 41 li saret fil-25 ta' Lulju 2011 kienu konfermati.

XOGĦOL TAL-KAMRA

Il-Viċi Prim Ministru u Ministru tal-Affarijiet Barranin informa lill-kumitat li l-ħsieb tal-Gvern kien li:-

it-Tnejn, 3 ta' Ottubru 2011 il-Kamra tiddiskuti l-Abbozz ta' Liġi li jemenda l-Att dwar il-Professjoni Nutarili u l-Akrivji Nutarili – Abbozz Nru 83;

it-Tlieta, 4 ta' Ottubru 2011 il-Kamra tiddiskuti fl-istadji kollha l-Abbozz ta' Liġi li jemenda l-Att dwar Ġieħ ir-Repubblika li l-ewwel qari tiegħu kellu jsir fil-parlament nhar it-Tnejn, 3 ta' Ottubru 2011;

it-Tlieta, 4 ta' Ottubru 2011 il-Kamra tibda tiddiskuti fi stadju ta' Tieni Qari l-Abbozz ta' Liġi li jemenda l-Att dwar is-Sigurtà Soċjali – Abbozz Nru 84;

l-Erbgħa, 5 ta' Ottubru 2011, il-Kamra tiddiskuti l-Abbozz ta' Liġi biex jemenda l-Att dwar il-parteċipazzjoni u garanziji taħt il-Faċilità għall-Istabbilità Finanzjarja Ewropea, li l-ewwel qari tiegħu kellu jsir fil-parlament nhar it-Tnejn, 3 ta' Ottubru 2011.

Il-kumitat qabel ukoll li d-diskussjoni fuq il-mozzjoni dwar ġbir ta' self għall-Greċja u d-diskussjoni fuq l-Abbozz ta' Liġi dwar il-Faċilità għall-Istabbilità Finanzjarja Ewropea ssir flimkien filwaqt li l-mistoqsija fuq il-mozzjoni u fuq id-diversi stadji tal-abbozz, issir separatament.

Il-Kumitat qabel li jekk ikun hemm bżonn għas-seduta ta' nhar l-Erbgħa, 5 ta' Ottubru 2011 meta ssir din id-diskussjoni ma jkunx hemm la ħin għall-mistoqsijiet parlamentari u lanqas ħin tal-aġġornament, bil-mistoqsijiet jidhru xorta waħda fuq l-aġenda.

L-Abbozz ta' Liġi fuq dan is-suġġett kellu jgħaddi mill-istadji kollha matul dik is-seduta.

Il-Kumitat tkellem ukoll dwar il-mozzjoni biex tiġi ratifikata l-emenda għall-Konvenzjoni dwar il-Protezzjoni Fiżika ta' Materjal Nukleari u qabel li din issir wara li jiġi konkluż id-dibattitu fuq l-abbozzi ta' liġi msemmija aktar kmieni.

L-Onor Joe Mizzi rrefera għall-mozzjoni ppreżentata mill-Oppożizzjoni dwar is-sistema tat-trasport pubbliku, fis-27 ta' Settembru u informa lill-kumitat li xtaq li s-seduta li matulha tiġi diskussa din il-mozzjoni tkun itwal minn seduta normali.

RAPPREŻENTANT TAL-PARLAMENT NAZZJONALI FIL-PARLAMENT EWROPEW

L-iSpeaker irrefera għall-memorandum li kien tqassam fil-laqgħa Nru 34 tas-26 ta' April 2011 dwar il-ħatra ta' rappreżentant tal-parlament nazzjonali fil-Parlament Ewropew.

Il-kumitat qabel li l-proċedura inizjali tkun li jkun hemm sistema ta' rotazzjoni minn fost ir-research analysts assenjati mal-Kumitat Permanenti dwar l-Affarijiet Barranin u Ewropej liema uffiċjal ikun qed jokkupa din il-kariga għal bejn sitt xhur u sena.

Il-kumitat qabel ukoll li wara sena, dan is-suġġett jerġa' jitla' fuq l-aġenda biex wieħed jara kif ħadmet is-sistema.

Din il-persuna tirrapporta lill-Parlament, permezz tal-Kumitat Permanenti dwar ix-Xogħol tal-Kamra, tagħti appoġġ lill-Membri Parlamentari li jkunu qed jattendu laqgħat fil-Parlament Ewropew u żżomm ukoll kuntatt mal-Ambaxxata ta' Malta mal-Unjoni Ewropea u mal-Membri Parlamentari tal-Parlament Ewropew.

VIDEO STREAMING TAL-LAQGĦAT TAL-KUMITATI PARLAMENTARI

Il-kumitat irrefera għall-memorandum li kien tqassam fil-laqgħa Nru 37 tal-25 ta' Mejju 2011 dwar video streaming tal-laqgħat tal-kumitati parlamentari.

Wara diskussjoni, il-kumitat qabel li l-cameras biex jibda l-video streaming kellhom jitpoġġew fiż-żewġ kmamar tal-kumitati bl-ewwel waħda tkun dik li normalment tintuża mill-Kumitat dwar l-Affarijiet Barranin u Ewropej bl-istallazzjoni fit-tieni kamra tkun ftit wara.

Il-kumitat qabel li jsir proċess trasparenti ta' tendering għax-xiri u stallazzjoni ta' dawn il-cameras.

Il-kumitat qabel li jitfasslu guidelines li jirrigwardaw it-trasmissjoni tal-laqgħat.

SMIGĦ TA' XHIEDA QUDDIEM IL-KUMITAT PERMANENTI DWAR IL-KONTIJIET PUBBLIĊI

Il-kumitat irrefera għall-memorandum li kien tqassam fil-laqgħa Nru 34 tas-26 ta' April 2011 dwar il-linji gwida għal smigħ ta' xhieda quddiem il-Kumitat Permanenti dwar il-Kontijiet Pubbliċi u wara li d-dokument ġie maqbul, qabel li d-dokument għandu jintbagħat lill-Kumitat Permanenti dwar il-Kontijiet Pubbliċi.

RWOL TAL-PARLAMENTI NAZZJONALI WARA D-DĦUL FIS-SEĦĦ TAT-TRATTAT TA' LIŻBONA B'RIFERENZA GĦALL-PRINĊIPJU TA' SUSSIDJARJETÀ

Il-kumitat irrefera għall-memorandum li kien tqassam fil-laqgħa Nru 34 tas-26 ta' April 2011 dwar ir-rwol tal-parlamentari nazzjonali wara d-dħul fis-seħħ tat-Trattat ta' Liżbona b'riferenza għall-prinċipju ta' sussidjarjetà.

Il-kumitat qabel li kien hemm bżonn ta' aktar diskussjoni fuq dan is-suġġett.

AFFARIJIET OĦRA

L-iSpeaker irrefera għad-90 anniversarju minn mindu ġie mwaqqaf bil-Kostituzzjoni l-Parlament ta' Malta fl-1921 u qassam lista ta' attivitajiet li huma ppjanti li jsiru bejn Novembru 2011 u Novembru 2012 li għandhom jiġu funded minn sponsorships minn numru ta' banek.

L-iSpeaker informa lill-kumitat li x-xewqa tiegħu kienet li jkun hemm qbil fuq it-test kollu li se jidher fil-materjal b'konnessjoni ma' dawn l-attivitajiet u għaldaqstant kien se jqassam kopja tat-test liż-żewġ naħat tal-Kamra.

L-iSpeaker informa lill-Kumitat li bħala parti mill-attivitajiet ta' kommemorazzjoni kienu se jiġu ppubblikati r-rulings kollha mill-1921 sal-lum bl-ewwel volum ikun dak li jiġbor ir-rulings li ngħataw bejn l-1921 u l-1924.

Il-kumitat qabel ukoll li fl-1 ta' Novembru 2011 tinżamm seduta fit-Tapestry Chamber biex proprju tikkommemora d-90 anniversarju mill-ewwel Parlament ta' Malta mwaqqaf bil-Kostituzzjoni fl-1921.

Il-kumitat tkellem dwar il-mozzjoni li ħatret il-Kumitat Permanenti dwar l-Affarijiet tal-Familja u r-rekwiżit ta' research analyst mal-kumitat.

Intaħaq qbil biex tinħareġ sejħa għall-applikazzjonijiet għal dan il-post.

Peress li għal-laqgħa li jmiss tal-OSCE li kienet se tinżamm f'Dubrovnik bejn is-7 u l-10 ta' Ottubru 2011, l-Onor Carmelo Abela kien se jissostitwixxi lill-Onor Anġlu Farrugia, u għal-laqgħa tal-Unjoni Interparlamentari li kienet se tinżamm f'Berna, fl-Iżvizzera, kien se jattendi l-Onor Anthony Zammit, il-kumitat qabel li jsiru mozzjonijiet ad hoc f'dan is-sens.

L-iSpeaker irrefera għat-telfa tan-Nutar Philip Saliba li kienet ġrat fis-26 ta' Settembru 2011 u l-kumitat qabel li l-kommemorazzjoni fil-Kamra ssir nhar l-Erbgħa, 5 ta' Ottubru 2011.

L-iSpeaker irrefera għal korrispondenza li huwa rċieva minn Transport Malta b'riferenza għal talba mingħand il-Kamra tal-Kummerċ dwar il-parkeġġ riservat għall-Membri fi Triq ir-Repubblika, liema korrispondenza kellha tintbagħat lill-Membri għall-attenzjoni tagħhom.

L-iSpeaker irrefera għal ittra datata t-8 ta' Lulju 2011 li huwa kien irċieva mingħand il-President tal-Kummissjoni Jose' Manuel Barroso dwar il-budget tal-Ewropa għall-perjodu 2014-2020.

Din l-ittra kienet intbagħtet lill-Membri kollha però peress li f'din l-ittra il-President Barroso kien qed jitlob l-opinjonijiet tal-parlament dwar il-proposti tal-Kummissjoni, ħass li kellu jġibha għall-informazzjoni tal-kumitat b'mod partikolari.

Il-kumitat qabel li jgħaddi din il-komunikazzjoni lill-Kumitat Permanenti dwar l-Affarijiet Barranin u Ewropej.

L-iSpeaker irrefera għal talba li huwa rċieva mingħand il-President tal-Kumitat Permanenti dwar l-Affarijiet Soċjali biex il-Kumitat Permanenti dwar l-Affarijiet Soċjali jikkommemora l-anniversarju tal-ħamsin sena mill-mewt tal-Poeta Nazzjonali Dun Karm Psaila.

Il-kumitat qabel li jiġi kkommemorat dan l-anniversarju, però din issir bħala Parlament Malti u li lejla ta' tifkira tinżamm jew fil-Kamra tal-Kumitati jew f'xi sala fil-Palazz.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru. 1

It-Tnejn, 10 ta' Ottubru 2011 fis-7.00 pm

L-Onor Jean Pierre Farrugia, President tal-Kumitat dwar l-Affarijiet tal-Familja, javża li l-Kumitat se jiltaqa' nhar it-Tnejn, 10 ta' Ottubru, 2011 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni mis-Segretarju Permanenti Ewlieni, Dott Godwin Grima.

Affarijiet oħra.

Proceedings, agenda, minutes and transcripts of the parliamentary committees docx


KUMITAT PERMANENTI DWAR L-AFFARIJIET tal-Familja

LAQGĦA NRU 1

It-Tnejn, 10 ta' Ottubru, 2011

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-7.06 p.m.

L-Onor Jean Pierre Farrugia, President tal-Kumitat, ippresieda.

Kien hemm preżenti wkoll l-Onor Joseph Falzon.

Il-President tal-Kumitat qal it-talba.

PERMESS TAL-KUMITAT

Il-President talab il-permess tal-Kumitat sabiex membri tal-media jkunu jistgħu jieħdu xi ritratti u filmati tal-ewwel parti tal-laqgħa.

Il-permess ingħata.

L-Onor Jean Pierre Farrugia, stieden lis-Segretarju Permanenti Ewlieni Dott Godwin Grima, biex jagħmel introduzzjoni fuq is-suġġett.

Wara s-Sinj Moira Attard, AD (Special Projects), ER flimkien mas-Sur Yakob Zahra AD(HRS & DM), ippreżentaw lill-Kumitat:

Is-Sinj Attard spjegat fit-tul il-family-friendly measures li ġew introdotti tul dawn l-aħħar snin fis-Servizz Pubbliku, filwaqt li s-Sur Yakob Zahra, ta statisika tal-2010 ta' dawk l-uffiċjali kollha tal-gvern li gawdew minn dawn il-miżuri.

Is-Sinj Alison Mizzi, Uffiċjal fi Skala 5, żvelat kif bħala uffiċjal għoli fis-Servizz Pubbliku xorta hi ntitolata u wkoll qed tgawdi minn dawn il-miżuri.

Wara kien hemm diskussjoni.

Bil-permess tal-Kumitat, l-Onor Jean Pierre Farrugia stieden lis-Sinj Renee Laiviera, President tal-Konfederazzjoni Maltija tal-Organizzazzjonijiet tan-Nisa, biex tagħmel intervent fuq is-suġġett.

Dr Doreen Ellul, DG PAHRO, flimkiem ma' Dr Godwin Grima wieġbu għall-mistoqsijiet fuq is-suġġett li tpoġġew mill-membri tal-Kumitat.

Fid-9:00 p.m. il-Kumitat ikkonkluda fuq is-suġġett u aġġorna għal data li kellha tiġi komunikata iktar tard.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 111

It-Tlieta, 11 ta' Ottubru, 2011

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 11 ta' Ottubru, 2011 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

Laqgħa mat-Torball Blind Association.

L-imġieba taż-żgħażagħ f'Paceville.

Diskussjoni mal-GRTU.

Affarijiet oħra.


(Rapport Uffiċjali u Rivedut)

Il-ĦDAX-IL PARLAMENT

Laqgħa Nru 111

It-Tlieta 11 ta' Ottubru, 2011

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru 111

It-Tlieta 11 ta' Ottubru, 2011

Il-Kumitat iltaqa' fil-Palazz, il-Belt Valletta, fis-07:11 p.m.

Il-Minuti tal-Laqgħa Nru 110 li saret nhar it-Tnejn, 11 ta' Lulju 2011, ġew konfermati.

PERMESS għall-Filmat

THE CHAIRMAN (Onor. Edwin Vassallo): Hawn oġġezzjoni biex il-membri tal-media jieħdu filmati ta' din il-laqgħa?

Il-permess ingħata.

Informazzjoni

THE CHAIRMAN: Nixtieq niċċirkola magħkom din l-iskeda;

Skeda tal-laqgħat tal-Kumitat dwar l-Affarijiet Soċjali għax-xahar ta' Ottubru.

Kif qed taraw din l-iskeda fiha s-suġġetti tal-laqgħat li diġà qed jiġu ppjanati li jsiru min-naħa ta' dan il-Kumitat u din l-iskeda għandha tgħin sabiex il-Membri ta' dan il-Kumitat ikunu ppreparati fuq is-suġġetti li se niddiskutu aktar 'il quddiem.

Issa jekk ikun hawn min jixtieq li niddiskutu suġġett partikolari, - għalkemm għandna diversi suġġetti x'nikkonkludu – aħna bil-qalb kollha nkunu nistgħu niddiskutu dak is-suġġett partikolari.

Nitlob ukoll lill-Membri sabiex jitolbu lill-whips rispettivi tagħhom ħalli jkun hemm replacement tagħhom b'Membri oħra li jaħsbu li jistgħu jagħtu sehemhom f'laqgħat bħal dawn.

Jekk hemm min qed jieħu ħsieb l-interessi tal-grupp parlamentari rispettiv u tixtiequ li xi ħadd jieħu postkom u forsi dak li jkun ikun aktar midħla bħala grupp parlamentari, naħseb li nkunu qegħdin inwettqu aktar ħidmitna jekk ikun hawn Membri Parlamentari intiżi fuq dawk is-suġġetti li jkunu se jitkellmu fuqhom f'isimkom.

JUSTYNE CARUANA: Peress li l-laqgħa tas-26 għadha mhijiex definittiva u nixtieq li nkun preżenti għaliha, ma nafx lil min nista' nibgħat minfloki peress li s-suġġett jaqa' taħt ir-responsabilità tiegħi.

Xtaqt inpoġġi wkoll fuq il-Mejda tal-Kamra;

Kopja ta' Ittra li ser tintbagħat lill-għaqdiet; u

Stqarrija għall-Istampa dwar din il-lejla.

Din l-ittra bgħattha lill-iSpeaker biex tiġi organizzata attività ħalli nfakkru l-anniversarju ta' għeluq il-50 sena mill-mewt tal-poeta nazzjonali Dun Karm Psaila.

L-oħra hija press release dwar din il-lejla.

Laqgħa mat-Torball Blind Association.

THE CHAIRMAN: Sinjuri ngħaddu mill-ewwel għall-ewwel item li għandna fuq l-aġenda llum fejn saritilna talba min-naħa tat-Torball Blind Association sabiex jiltaqgħu magħna.

Nafu wkoll li dalwaqt se jkollna l-jum iddedikat lill-persuni għomja.

Għaldaqstant se ngħaddilkom mill-ewwel il-kelma sabiex tagħtuna l-messaġġ li ġejtu ppreparati li taqsmu magħna.

IS-SUR JOE MICALLEF (President of the Torball Blind Association): Sur President, l-ewwel nett f'ismi u f'isem l-għaqda nixtieq ngħidilkom grazzi talli lqajtu t-talba tagħna.

L-għaqda tagħna ilha mwaqqfa għal dawn l-aħħar 20 sena u dan grazzi għall-Onor.

Noel Farrugia, li huwa l-fundatur tal-għaqda u li għenna sabiex nibdew l-għaqda tagħna.

Tista' tgħid li bdejna mix-xejn imma nirringrazzjaw lill-Ħanin Alla u grazzi għal sħabi l-għomja u l-helpers li qegħdin magħna, bqajna mexjin 'il quddiem.

Aħna dejjem xtaqna li l-għaqda tagħna tkun fuq l-edukazzjoni.

Issa tgħiduli f'liema sens fuq l-edukazzjoni?

Qabel bniedem għama kien meqjus li huwa kapaċi biss biex jagħmilha ta' telephone operator jew inkella biex jaħdem il-cane.

Illum il-ġurnata, grazzi għall-kompjuter u għall-internet, bniedem għama jista' jaħdem ukoll bħala clerk.

Aħna nixtiequ naraw edukazzjoni fuq il-mobility u ċjoè sabiex bniedem għama jkun jista' jitgħallem isajjar, inaddaf, jixtri waħdu minn ħanut u jerġa' jmur lura d-dar.

Dik hija l-mobility li nixtiequ imma biex tieħu t-taħriġ fuq mobility u fuq l-orientation hawn min qed jitlob ħlas ta' €15 fis-siegħa.

Issa jekk bniedem għama jkollu familja u jkun bil-pensjoni kemm jista' jħallas €15 fis-siegħa?

Hija ftit iebsa.

Aħna nixtiequ li jekk hu possibbli, it-tagħlim fuq il-mobility ikun b'xejn.

MICHAEL GONZI: €15 fis-siegħa biex jiġi xi ħadd magħkom?

IS-SUR JOE MICALLEF: Le, biex jgħallmek.

Mela ta' sagħtejn għandek €30 u ta' tliet sigħat għandek €45!

Kemm hawn min jista' iħallas dawn il-flejjes?!

(Interruzzjonijiet) Dan biex jgħallmek timxi bil-bastun.

ANTHONY ZAMMIT: Biex jgħallmek timxi bil-bastun?!

Ara kemm għadna lura.

Ħaġa oħra, kienu qalulna li se jkun hemm kors biex jgħallmu lin-nies ħalli jkunu jistgħu jgħallmu l-Braille lill-għomja u biex jgħallmuhom ċerti skills imma minn dan kollu ma seħħ xejn minnu.

Imbagħad jgħidulek bl-equal opportunities.

Ma nafx x'irridu nfissru meta ngħidu "equal opportunities" għax bniedem li nsibuh bħala normali jkollu kull tip ta' għajnuna filwaqt li aħna magħluqin ġo morsa!

U fuq dan jista' jitkellem aktar il-kollega tiegħi s-Sur Epifanio Vella.

IS-SUR EPIFANIO VELLA (PRO for the Torball Blind Association): Sur President, jien ukoll nissieħeb mas-Sur Joe Micallef sabiex nirringrazzjakom talli aċċettajtu din l-istedina tagħna.

Nixtieq ngħid li nhar is-Sibt, 15 ta' Ottubru se tkun The International White Cane Day li tiġi ċċelebrata mad-dinja kollha u li f'din il-ġurnata aħna nqajmu aktar awareness dwar fiex qegħdin l-għomja internazzjonalment.

Hawn Malta, għalkemm imxejna ħafna 'l quddiem u għandna wkoll l-opportunitajiet, dawn xi kultant ma jkunux indaqs.

Qabel ma ġejt hawnhekk kont qiegħed nisma' s-seduta tal-parlament u smajt tweġiba għal mistoqsija parlamentari dwar x'persentaġġi jħallsu l-anzjani f'dak li huwa trasport.

Meta għamilna t-talba aħna qalulna li rridu nħallsu l-full fare.

Mela fuq il-karozzi tal-Arriva l-anzjani għandhom reduction ta' 68% to 81% li mhijiex ċajta.

U ta' min iżomm lill-Membri Parlamentari aware minn din is-sitwazzjoni għax il-pensjonanti għandhom – issa m'iniex qed ngħir għalihom għax ma rridx li l-pensjonanti jiġu bħalna imma rrid li aħna niġu bħall-pensjonanti - il-full bonus u għandhom il-full pension filwaqt li min hu għama bħali … Mela jien għandi l-mara u tliet itfal u allura żgur li l-flus għandi fejn nużahom.

IS-SUR JOE MICALLEF: Ippermettili ftit għax hawnhekk nixtieq ngħid xi ħaġa oħra; mela bniedem għama bil-guide dog jista' jtella' il-kelb tiegħu b'xejn fuq tal-linja imma jien li wkoll bniedem għama imma m'għandix kelb u minflok nieħu lil Joseph Chircop miegħi, Joseph Chircop irid iħallas.

Mela kelb jitla' b'xejn fuq l-Arriva għax huwa guide dog u guide person irid iħallas!

Ara ftit x'affarijiet taċ-ċajt!

IS-SUR EPIFANIO VELLA: Hawnhekk jien qisu għandi konflitt ta' interess għax filwaqt li jien għama, fl-istess ħin immexxi wkoll iċ-ċentru tal-għomja u allura ċerti affarijiet li nara difettużi ma nistax ngħidhom minħabba l-professjonalità tiegħi.

Madankollu nistieden lill-Membri Parlamentari sabiex xi kultant jiġu jarawna.

Itolbu l-permessi meħtieġa u ejjew arawna.

L-affarijiet mhumiex sew imma minħabba li għandi konflitt ta' interess ikolli noqgħod lura.

Jien fuq il-kuxjenza tiegħi m'għandi xejn x'iħammarli wiċċi għax dak li kelli nagħmel biex l-affarijiet jitranġaw għamiltu.

Jekk ma tranġawx, żgur li fuq il-kuxjenza tiegħi m'għandi xejn.

Issa se ngħaddi biex insemmi affarijiet oħra, fosthom it-toroq.

Kemm jien kif ukoll is-Sur Joe Micallef għandna l-guide dogs tagħna.

Hija meravilja kif kelb imexxi lill-għami.

IS-SUR JOE MICALLEF: U hawnhekk nixtieq nirringrazzja lil min ta l-permess sabiex dawn il-klieb setgħu jiġu Malta.

IS-SUR EPIFANIO VELLA: Imma mbagħad għandek bankini diżastru u ssib l-istreet furniture fin-nofs tal-bankini.

Il-klieb tagħna – tiegħi u tas-Sur Joe Micallef – ġejjin mill-istess skola ta' Sqallija u meta tlajna għat-training sibna li l-bankini ta' Messina huma wesgħin daqs it-toroq tagħna u allura hemmhekk ma kellniex problemi.

Hawn Malta lill-klieb qallibnielhom moħħhom għax il-bankini bil-kemm fihom metru.

Issa jien mhux għall-wisa' biss qed ngħid imma at least jekk hemm bankina li fiha metru ħalliehili free.

Naf li hemm ċerti problemi għax biex iċċaqlaq electric pole trid at least iċċaqlaq mija oħra imma ejjew naraw x'nistgħu nagħmlu.

Intom żgur li biex qegħdin hawn għandkom il-fiduċja tal-poplu, inkluż il-fiduċja tagħna u għalhekk nixtieqkom tħossu r-responsabilità li se ngħabbikom biha.

Tgħiduli inti se tgħabbina bir-responsabilità?

Iva, jien għax jien ċittadin Malti.

Araw dawn in-nuqqasijiet li se nwasslulkom aħna biex id-dinja tiġi aħjar.

Jien id-dinja nħossha bukkett fjuri; fjuri differenti, shapes differenti, kuluri differenti, zkuk differenti imma kollha qegħdin fil-bukkett u kollha qegħdin iżejnu l-bukkett.

U s-soċjetà tagħna hija magħmula minn nies differenti; nies normali, nies għomja, nies parlamentari, il-Prim Ministru u l-President, kollha jagħmlu parti minn dan il-bukkett.

Nerġa' ngħidilkom li sar ħafna matul iż-żmien.

Qabel, kif qal is-Sur Joseph Micallef, kulħadd kien imur telephone operator.

Inti għami?

Illum jien, Epifanio Vella, assistant head għax studjajt u kelli l-opportunità li nistudja l-kompjuter.

U bil-kompjuter nista' mmexxi ċentru ta' 20 persuna għamja u 12-il ruħ oħra bħala staff.

U dan nista' nagħmlu bis-saħħa tal-kompjuter.

Darba lill-Ministru Austin Gatt għedtlu li jista' jibqa' ċert li meta ddaħħal il-kompjuter f'pajjiżna, min daħħlu ma kienx jaf safejn jista' jasal il-kompjuter.

Araw lili u lis-Sur Joseph Micallef, it-tnejn li aħna computer users.

THE CHAIRMAN: Grazzi.

Issa nagħti l-kelma lis-Sur Joseph Chircop.

IS-SUR JOSEPH CHIRCOP (Financial Manager for the Torball Blind Association): Sur President, nirringrazzja lil dan il-Kumitat tal-istedina tagħkom u f'isem it-Torball nixtieq niġbed l-attenzjoni fuq ftit affarijiet.

Bħala Torball aħna nagħmlu kollox volontarjament.

Xogħoli huwa ta' għalliem u dak kollu li nagħmel mat-Torball nagħmlu kollu fil-ħin liberu tiegħi.

L-istess ħaġa s-Segretarju Ġenerali, is-Sur Reuben Bugeja, li wkoll huwa għalliem u li fil-ħin liberu tiegħu jagħmel xogħol volontarju.

Għalkemm aħna busy ħafna, li kif taf jien indoqq ukoll, xorta waħda nsibu l-ħin biex nagħmlu l-karità ma' dawn in-nies.

IS-SUR EPIFANIO VELLA: Ħafna drabi mn'Alla jkunu huma.

IS-SUR JOSEPH CHIRCOP: Nixtieq niġbed l-attenzjoni fuq xi ħaġa importanti għax għalkemm nagħmel xogħol volontarju, mhux dejjem inkun nista' noħroġ il-flus mill-but kif nagħmel bħalissa.

Pereżempju, jien u s-Sur Bugeja għadna kif morna l-Ingilterra biex inniżżlu vann magħna.

Għalfejn niżżilna dan il-vann?

L-għan tat-Torball huwa li nintegraw lin-nies neqsin mid-dawl fis-soċjetà imma jkolli ngħid li m'aħniex insibu għajnuna.

L-għajnuna li nixtiequ aħna huwa li jekk pereżempju d-diesel qed jogħla, almenu jkollna ftit sussidju għax ħafna drabi nispiċċaw - għalkemm diġaà qegħdin nieħdu mill-ħin tagħna biex inwassluhom – noħorġu l-flus mill-but biex nimlew dan l-imbierek vann bid-diesel.

Trid tifhem li għalkemm jien m'għandix paga ta' dan ix-xogħol li nagħmel, ma naffordjax li nitfagħlu d-diesel dejjem mill-but tiegħi.

It-tieni ħaġa hija fuq l-elettriku.

Aħna għandna premises ġol-Furjana fejn inlaqqgħu lill-persuni neqsin mid-dawl u anke biex ngħallmuhom.

Fil-fatt għandna l-ħsieb li nibdew ngħallmuhom il-kompjuter għax mhux l-għomja kollha kellhom ix-xorti u l-opportunità li jitgħallmu l-kompjuter.

Għalhekk bħala għaqda se naraw li dawk in-nies li ma kellhomx l-opportunità li jitgħallmu l-kompjuter, nibdew ngħallmuhulhom aħna.

U dan is-servizz se noffruh b'xejn, senza interessi, imma naturalment dejjem inkunu nixtiequ xi ftit tal-għajnuna.

L-għajnuna li nixtiequ hija f'forma ta' sussidju, jekk huwa possibbli, fuq il-fuel u fuq il-kont tad-dawl għax jekk se nibdew ngħallmu l-kompjuter se naħlu aktar dawl fil-premises tagħna.

Issa jien mhux qed nippretendi li d-dawl ikun b'xejn imma almenu jkollna xi ftit tas-sussidju, dejjem jekk huwa possibbli.

Xi ħaġa oħra li nixtieq hija din; kull dipartiment tal-gvern, kultant żmien jibdlu l-kompjuters tagħhom biex iġibu kompjuters ġodda.

U allura nixtieq li minflok dawn il-kompjuters jintremew jew jingħataw lill-iskejjel eċċ, l-għaqda tagħna tingħata almenu erba' minn dawn il-kompjuters biex ngħallmu fuqhom lill-persuni neqsin mid-dawl.

Għalina dawn il-kompjuters huma tajbin.

IS-SUR JOE MICALLEF: Tinsewx li minbarra l-kompjuter aħna rridu nixtru wkoll l-ispeech syntesiser.

IS-SUR JOSEPH CHIRCOP: Fl-istess ħin nixtieq nirringrazzjakom tax-xogħol li qegħdin tagħmlu għax sar ħafna xogħol.

Fil-fatt aħna ma ġejniex hawnhekk biex ngħidu li ma sar xejn imma ġejna biex niġbdu l-attenzjoni ħalli jekk hemm x'jista' isir, isir.

IS-SUR JOE MICALLEF: Rigward toroq nixtieq ngħid xi ħaġa oħra.

Jien noqgħod l-Imsida, Zaccheus Street u kemm-il darba ktibt lill-kunsill lokali minħabba li din it-triq – li fiha joqogħdu żewġt irġiel għomja – fiha bankina żewġ filati u nofs għolja!

Din it-triq qiegħda ħdejn l-iskola primarja.

Irranġaw it-tarf l-ieħor u minn bankina wiesgħa metru ġabuha wiesgħa pied.

Kissruha u għalhekk kellimt lill-kunsill lokali.

Veru li kien hemm pole fin-nofs li ressquh mal-ġenb imma l-bankina ħallewha dejqa u mkissra.

Kemm-il darba ċempilt u ktibtilhom l-emails lill-kunsill lokali u jirrisponduni li se jsir ix-xogħol u ġew jaraw ix-xogħol u mort magħhom jien fuq il-post biex jaraw huma stess imma x-xogħol ma seħħx.

IS-SUR JOSEPH CHIRCOP: Xtaqt niġbed l-attenzjoni wkoll għall-ATM's tal-Bank of Valletta għaliex dawn huma pastażata mill-kbar!

U qed ngħid hekk għax illum għamluhom bit-touch screens.

Kif jista' jkun li persuna nieqsa mid-dawl tuża l-ATM?!

Għalina n-nies normali dawn huma komdi imma għal min huwa nieqes mid-dawl kif se jsib fejn irid jagħfas bit-touch screen?

Ma tagħmilx sens.

Sfortunatamment, min ma jkunx mal-persuni għomja bħali lanqas biss tgħaddilu minn moħħu però jien, li ngħix magħhom, narahom dawn l-affarijiet.

Pereżempju, is-Sur Joe Micallef jgħidli kemm-il darba biex immur miegħu ħalli jkun jista' jiġbed il-flus u onestament inħossni skomdu niġbidlu l-flus mill-ATM.

Veru li hu għandu fiduċja fija però xorta waħda ma nħossnix komdu.

IS-SUR EPIFANIO VELLA: Ħalli ngħidilkom xi ħaġa li ġrat ta' veru.

Darba kien hemm wieħed għami qiegħed fl-ATM ta' San Pawl il-Baħar sabiex jiġbed il-flus li kellu bżonn.

Hekk kif ġibed il-flus ħarġet id minn warajh u ħaditlu l-cashlink!

Għandek nuqqas ta' sigurtà.

Veru li lilna dejjem jgħidulna li qabel ma nkunu lesti minn kollox, jiġifieri qabel ma ndaħħlu l-flus fil-kartiera ma niċċaqalqux minn quddiem l-ATM minħabba l-cameras u dik lilna tgħinna.

Madankollu li kieku l-ATMs ikunu jingħalqu bħalma huma t-telephone boxes ikun ħafna aħjar.

THE CHAIRMAN: Grazzi.

Issa se nħalli f'idejn il-Membri Parlamentari sabiex jgħaddu l-kummenti tagħhom.

IS-SUR JOE MICALLEF: Nixtieq ngħid l-aħħar ħaġa.

Kien hemm dar fl-Imtarfa li aħna xtaqna kieku neħduha f'idejna.

IS-SUR JOSEPH CHIRCOP: Din id-dar qiegħda ħdejn Dar il-Kaptan.

IS-SUR JOE MICALLEF: Din id-dar tinsab mitluqa u aħna ridniha biex bniedem għama nkunu nistgħu ngħallmuh kif ikun indipendenti.

IS-SUR JOSEPH CHIRCOP: Din id-dar li kważi tmiss ma' Dar il-Kaptan ilha mitluqa għal dawn l-aħħar 30 sena u aħna xtaqna li kieku – tingħatalna mhux b'xejn - jkollna aċċess għaliha biex nużawha u naraw jekk inkunux nistgħu nirranġawha biex niftħuha bħala ċentru għall-għomja.

IS-SUR JOE MICALLEF: U nkunu nistgħu nġibu għomja oħra minn barra.

IS-SUR EPIFANIO VELLA: Aktar minn hekk, dik id-dar, jekk il-Gvern jgħaddihielna, inkunu nistgħu – għaliex l-għomja li jgħixu waħedhom qegħdin jiżdiedu – niġbru lil dawk l-għomja li jgħixu waħedhom f'din id-dar.

THE CHAIRMAN: Nixtieq infakkarkom li qegħdin tieħdu l-ħin ta' ħaddieħor peress li aħna ppermettejna li nagħmlu din il-laqgħa magħkom at short notice u allura jkun xieraq jekk nibdew nikkonkludu din il-laqgħa biex inkomplu bit-tieni suġġett li għandna llum.

Nista' ngħidilkom li din mhijiex se tkun l-aħħar darba li se niltaqgħu.

U għamilna din il-laqgħa llum proprju għaliex is-Sibt li ġej se tkun il-ġurnata ddedikata lill-għomja u allura intom tlabtu li niltaqgħu llum biex tqajmu aktar awareness favur il-kawża tagħkom.

Imma 'l quddiem irridu nsibu l-opportunità sabiex nitkellmu aktar.

IS-SUR JOE MICALLEF: Sur President, jien nirringrazzjakom ta' din l-opportunità u nieħu pjaċir jekk nerġgħu niltaqgħu għal laqgħa oħra.

Nixtieq ngħidilkom li aħna qegħdin ukoll fuq il-facebook u għandna wkoll l-email address tagħna.

Is-Segretarju Ġenerali Reuben Bugeja jista' jagħtikom dawn id-dettalji.

IS-SUR REUBEN BUGEJA (Segretarju Ġenerali): Fi ftit kliem irrid ngħid li biex issibuna fuq facebook kemm tidħlu fis-search u tiktbu "Torball Association for the Blind Malta" u ssibu l-page tagħna hemmhekk.

Min irid jibgħat email jista' jagħmel dan fuq

THE CHAIRMAN: Issa nagħti l-kelma lill-Membri ta' dan il-Kumitat.

L-Onor.

ANTHONY ZAMMIT: Meta jkollkom il-klieb, dawn jiġu mgħallma fl-Italja?

Imma mbagħad ikollhom jiġu lura u jkunu accustomised għat-triqat tagħna.

IS-SUR EPIFANIO VELLA: Ħafna mit-training tal-puppy walking isir hawn Malta.

Il-proċess jinqasam fi tnejn; puppy walking u guide dog training.

Puppy walking għandu x'jaqsam ma' obedience eċċ. Imbagħad guide dog biex jiġi liċenzjat bħala guide dog irid jagħmel it-training tiegħu f'Messina.

IS-SUR JOE MICALLEF: Kelb jagħmel sitt xhur Messina.

ANTHONY ZAMMIT: Tħallsu intom għall-kelb?

IS-SUR EPIFANIO VELLA: Ma nħallsux aħna għax hemm il-Guide Dog Foundation li bil-ġenerożità tal-Maltin li jagħtu l-flus lill-Community Chest Fund, ningħataw dawn il-klieb bla ħlas.

IS-SUR JOE MICALLEF: Grazzi għall-Community Chest Fund il-kelb tiegħi ġie b'xejn.

IS-SUR EPIFANIO VELLA: Tafu kemm jiswew dawn il-klieb?

Tiegħi ġie jiswa €12,000!

IS-SUR JOE MICALLEF: Tiegħi ġie jiswa €13,000.

ANTHONY ZAMMIT: Intom tieħdu l-flus mill-Community Chest Fund?

IS-SUR EPIFANIO VELLA: Le, hija l-fondazzjoni li tieħu l-flus.

Pereżempju, il-kelb għalkemm nużawh aħna dak ma jkunx tagħna.

Aħna għandna biss il-usage tiegħu.

IS-SUR JOE MICALLEF: Imma biex tieħu kelb trid tkun tajjeb fil-mobility u allura aħna konna nieħdu t-training fuq il-mobility u li għal dan it-training konna nħallsu €15 fis-siegħa.

Għalfejn it-training fuq mobility għal bniedem għama m'għandux ikun b'xejn?

ANTHONY ZAMMIT: Jiġifieri intom tħallsu għat-training?

IS-SUR JOE MICALLEF: It-training kien biex nitgħallem nimxi bil-bastun.

IS-SUR EPIFANIO VELLA: It is a skill kif timxi bil-bastun u żgur li mhijiex ċajta.

F'Messina qaluli li kien hemm nies għomja jimxu fil-pubbliku mingħajr ma jaħbtu ma mkien u dan minħabba t-training assidwu li jagħtuhom Messina.

Imma dan it-taħriġ jiġi jiswa bejn €3,000 u €4,000 għal 15-il ġurnata.

Tħallas għalih il-Guide Dog Foundation.

Biex inkun għedt kollox kienu qegħdin jipprovaw jagħmlu l-breeding ta' dawn il-klieb hawn Malta u naqbel li jsir il-breeding tagħhom hawnhekk għax niffrankaw il-flus imma li jiġi trained hawn Malta meta s-suq tant huwa żgħir … Pereżempju, min għallem il-kelb tiegħi u tas-Sur Joe Micallef huwa vet.

Mur ħallas vet hawn Malta!

ANTHONY ZAMMIT: Naħseb li għamiltu sew li ġejtu hawnhekk illum għax għamiltu lilna konxji mis-sitwazzjoni tagħkom u wrejtuna kemm hemm bżonn li wieħed jaħdem fuq is-sitwazzjoni tagħkom.

Nirringrazzjakom u naħseb li tħallejtu daqxejn lura.

THE CHAIRMAN: L-Onor.

MICHAEL GONZI: Ningħaqad mal-Onor.

Zammit biex nirringrazzjakom talli ġejtu hawnhekk.

Issa kemm qegħdin membri fl-għaqda tagħkom?

IS-SUR JOE MICALLEF: Bħala membri li jħallsu l-miżata qegħdin madwar 120 imma mbagħad nieħdu wkoll l-għomja taċ-Ċentru Ħidma Soċjali, li jekk immorru naraw play l-Istitut Kattoliku dawn neħduhom ukoll.

MICHAEL GONZI: Jiġifieri mhux l-għomja kollha qegħdin magħkom?

IS-SUR JOSEPH CHIRCOP: Bħala Torball Association for the Blind għandna miżata ta' €5 fis-sena li l-membri tagħna jridu jħallsu u b'kollox għandna 120 membru.

Imma aħna ma naħdmux biss għall-membri tagħna għax għandek lil min ma jaffordjax iħallas il-€5.

Fil-fatt għandek persuni neqsin mid-dawl li jgħixu fid-dar ta' Dun Anġ Seychell fiż-Żejtun u lil dawn mhux se neħdulhom €5.

MICHAEL GONZI: Huwa tajjeb jekk ngħid li intom fl-assoċċazzjoni tagħkom għandkom the highest percentage tal-għomja f'pajjiżna?

Aħna għandna l-akbar persentaġġ u li għandna sabiħ hu li aħna ma naħdmux biss għall-membri tagħna.

Aħna kull min hu nieqes mid-dawl nagħtuh l-għajnuna tagħna, jiġifieri ma nħarsux biss lejn il-membri tagħna.

Kull min hu nieqes mid-dawl - għax jista' jkun nieqes mid-dawl imma mhuwiex għama – ngħinuh.

MICHAEL GONZI: Il-liaison ma' assoċċazzjonijiet oħra jew ma' persuni b'diżabilità oħra kif inhu?

IS-SUR EPIFANIO VELLA: Inzerta li fiċ-ċentru li mmur jien, jattendi wkoll il-President tal-Malta Society for the Blind u hemm relazzjonijiet verament tajbin bejnietna.

Madwar tliet ġimgħat ilu ġibt sponsor mir-Radison Hotel ta' Għajn Tuffieħa u jien ma qgħadtx ngħid dik is-Soċjetà Maltija għall-Għomja u dik Torball imma kulmin ġie ħadnih.

IS-SUR JOSEPH CHIRCOP: Ta' min isemmi li aħna l-unika għaqda li naħdmu anke ma' min mhuwiex membru tagħna.

L-għaqdiet l-oħra jaħdmu għall-membri tagħhom biss.

MICAHEL GONZI: Tafu min huma l-għaqdiet l-oħra?

IS-SUR JOSEPH CHIRCOP: Iva u niftiehmu imma aħna l-unika għaqda li jekk pereżempju, ħriġnihom, nieħdu wkoll lil dawk li mhumiex membri magħna.

MICHAEL GONZI: Il-problema tal-mobility li kont qed issemmi u li t-taħriġ jiswa €15 fis-siegħa nimmaġina li hija problema mal-assoċazzjonijiet kollha.

IS-SUR JOE MICALLEF: Sakemm jitgħallem dak li jkun imma għandek madwar 60 siegħa.

(Interruzzjonijiet) Agħmilhom 60 siegħa bil-€15 fis-siegħa!

MICHAEL GONZI: Għandek raġun.

ANTHONY ZAMMIT: Kemm hawn associations tal-għomja?

IS-SUR EPIFANIO VELLA: Għaqdiet prinċipali għandna tnejn.

IS-SUR EPIFANIO VELLA: Sar kors u fiċ-ċentru tiegħi hemm wieħed li ħa l-kors fuq il-mobility imma ma jridux jirrikonoxxuh.

THE CHAIRMAN: Sinjuri tibżgħux għax se nerġgħu niltaqgħu magħkom u se nieħdu l-appuntament tagħkom biex nipprovaw narawkom fiċ-ċentru tal-għomja fejn inti, Sur Epifanio Vella, qiegħed assistant head, ħalli nkunu qegħdin inżuru post tal-gvern u 'l quddiem ma niddejqux inżuru wkoll fejn intom għandkom il-premises tagħkom.

Irridu nsibu l-opportunità li l-Membri jkunu jistgħu jattendu.

L-Onor.

FREDERICK AZZOPARDI: Ma tantx għandi x'inżid imma nirringrazzjakom talli ġejtu hawnhekk għax aħna wkoll irridu nitgħallmu u naħseb li l-aħjar mod kif titgħallem huwa min-nies bħalkom għax intom tkunu tafu mis-sitwazzjoni li għaddejjin minnha.

Fil-fatt qegħdin niftiehmu biex nerġgħu niltaqgħu magħkom u nixtieq li d-darba li ġejja tgħidulna fuq l-istreet furniture u fuq is-sussidju tad-dawl u l-affarijiet li tlabtu.

U rigward dawn il-problemi li semmejtu ġieli għamiltu talba biex tiġu mgħejjuna?

IS-SUR EPIFANIO VELLA: Fuq il-kwestjoni tal-karrozzi tal-linja tal-Arriva għadna ma wettaqniex il-ħsieb li hemm bejni bħala Torball u l-ADT għax qed niġġudika li bħalissa għadu mhux iż-żmien idoneu li taqbad tinkoraġġixxi lill-għomja sabiex jużaw is-servizz tat-trasport pubbliku.

L-MT se jisponsorjawna billi jagħtuna l-flus ħalli nerġgħu ndarru s-sistema tat-trasport.

Dawk il-flus qegħdin hemm u se nħalluhom hemm sa mal-affarijiet jiċċaraw.

THE CHAIRMAN: Abbażi ta' dawn il-problemi li qegħdin issemmu jien irrid insib mezz kif għamilna drabi oħra fuq suġġetti differenti fejn qbadna u ġibna n-nies hawnhekk sabiex jgħidulna dak li kienu qegħdin iħossu fuq ċerti suġġetti, u aħna, bħala Kumitat, ipprovajna nagħtu s-suġġerimenti tagħna biex dik il-kwestjoni partikolari titjieb.

F'moħħi qiegħed nara li – naturalment l-ewwel irrid niddiskutiha ma' sħabi d-deputati - meta niġu biex nippubblikaw ir-rapport dwar il-persuni b'diżabilità, li issa qegħdin nikkonkluduh u li allura ġejtu fil-ħin opportun peress li l-ġimgħa d-dieħla se jkollna laqgħa ma' uffiċjali tal-Ministeru tal-Edukazzjoni fejn se nikkonkludu laqgħa fuq il-curriculum u l-għada ta' din il-laqgħa se nkomplu għaddejjin bl-istess laqgħa ħalli mal-istess uffiċjali mill-Ministeru tal-Edukazzjoni nagħlqu l-kapitlu fuq il-persuni b'diżabilità u s-sistema edukattiva f'Malta.

Għaldaqstant ċerti affarijiet li diġà smajna mingħandkom, grazzi għal din il-laqgħa, bħal għada ġimgħa, se nkunu nistgħu niddiskutuhom mal-mistednin li se jkollna.

La din is-sena taħbat ukoll is-sena tal-għaqdiet tal-volontarjat nixtieq nipproponi li meta niġu biex nippubblikaw ir-rapport fuq il-persuni b'diżabilità, nerġgħu nistiednu lilkom u lil għaqdiet oħra li diġà tkellimna magħhom u li għandhom interess differenti minn tagħkom imma li qegħdin jieħdu ħsieb persuni oħra b'diżabilità u nġibu wkoll awtoritajiet lokali, bħalma jistgħu jkunu kunsilli lokali u nies oħra, li fuq suġġeriment tagħkom u ta' għaqdiet oħra huwa importanti li dawn in-nies ikunu hawnhekk u nagħmlu laqgħa ta' nofs ġurnata u wara nkunu nistgħu nippubblikaw dan ir-rapport.

Inkunu nistgħu nagħmlu wkoll work shops u jkollna mistiedna nies li jistgħu jieħdu deċiżjonijiet ħalli jirrispondu għall-ħteġijiet tagħkom.

B'hekk kemm intom kif ukoll persuni oħra li għandhom ħteġijiet forsi differenti minn tagħkom, tkunu tistgħu tieħdu din l-okkażjoni.

Il-Kumitat Permanenti dwar l-Affarijiet Soċjali jkun qed iwettaq dmiru billi jqarreb lin-nies li għandhom ħteġijiet ma' nies li jistgħu jipprovdu s-soluzzjonijiet u b'hekk inkunu qegħdin nagħmlu ħilitna bħala Membri miż-żewġ naħat tal-Kamra ħalli nipprovaw nipproponu soluzzjonijiet biex intejbu l-kondizzjonijiet ta' setturi differenti tal-ħajja, li f'dan il-każ huma l-persuni b'diżabilità.

Sinjuri għal-lum nirringrazzjakom u nerġa' ngħidilkom li din tal-lum mhux se tkun l-aħħar laqgħa imma rridu nkomplu.

Żgur li b'dak li għedtulna se nkomplu nitkellmu fuq dak li smajna mingħandkom u għalissa se nħalluha sine die.

Għal-lum se nieqfu nitkellmu imma 'l quddiem persważ li se terġgħu tirċievu stedina oħra mingħandna.

Permezz tas-Segretarja tagħna, is-Sinjura Anna Coleiro, u 'l quddiem se jkollna wkoll ir-research analyst tagħna, se nżommu kuntatt magħkom u nerġgħu niltaqgħu.

Grazzi.

Issa ngħaddu għat-tieni item li għandna fuq l-aġenda tagħna.

L-IMĠIEBA TAŻ-ŻGĦAŻAGĦ F'PACEVILLE

THE CHAIRMAN: Sinjuri nirringrazzjakom għall-mod ta' kif irrispondejtu għall-istedina tagħna u se mmur mal-ewwel biex nagħmel introduzzjoni qasira dwar din il-laqgħa.

Fis-sajf li għadda nqalgħu xi inċidenti ġewwa l-lokalità ta' Paceville bejn numru ta' żgħażagħ li setgħu kienu Maltin u setgħu kienu barranin imma jien mhux se nidħol f'dettalji imma se nħalli f'idejkom biex tispjegaw aktar dwar dan.

Meta nitkellmu fuq Paceville f'moħħ kulħadd jiġu konnotazzjonijiet differenti, kulħadd skont l-esperjenza tiegħu, l-età tiegħu jew ir-responsabilità tiegħu li jkun qed iġorr fuq livell soċjali, imprenditorjali, bħala għaqdiet tal-volontarjat jew inkella bħala ġenitur.

Ovvjament, fil-fehma tiegħi bħala Chairman ta' dan il-Kumitat, nemmen li għandna nuru r-responsabilità sħiħa tagħna billi nagħtu kas tal-weġgħet tan-nies.

Kienet inġibditli l-attenzjoni – dan kien fix-xhur tas-sajf u allura l-parlament kien bil-vakanzi - li kien hemm numru ta' ġenituri li kienu ħadu l-inizjattiva sabiex iqanqlu diskussjoni - li għall-fini ta' din il-laqgħa se nsejħilha hekk – fuq l-imġieba soċjali f'Paceville fejn ikun hemm żgħażagħ u xi kultant anke tfal li jinġabru f'din il-lokalità fil-ħin liberu tagħhom.

U kien ta' interess partikolari li tara numru ta' ġenituri – ikkoreġuni imma naħseb li din kienet l-ewwel darba li seħħet - jieħdu din l-istand.

Mhijiex l-ewwel darba li jiġu hawnhekk nies sabiex jaqsmu l-ħsebijiet u l-esperjenzi tagħhom magħna f'dan il-Kumitat.

Fil-fatt qabilkom rajtu ħerġin numru ta' persuni għomja li ġew hawnhekk sabiex jaqsmu magħna l-esperjenza tagħhom, it-tamiet tagħhom, il-weġgħat tagħhom, il-ferħ tagħhom, id-diżappunti tagħhom u l-ħteġijiet tagħhom.

Dan il-Kumitat, biex ngħid hekk, iservi ta' punt fejn nidħlu f'diskussjoni ma' dawn il-persuni.

Kont smajt ukoll – anke permezz ta' rappurtaġġ fil-gazzetti – li l-GRTU kienet ħadet interess partikolari u qanqlet diskussjoni f'dan ir-rigward - ikkorreġuni intom jekk qed ngħid ħażin – peress li hi tirrappreżenta l-maġġor parti tas-sidien tan-negozji.

U allura s-sidien tan-negozji li jaqilgħu l-għajxien ta' kuljum tagħhom għandhom interess partikolari li din iż-żona tibqa' ħajja u li jkun hemm imġieba tajba.

Madankollu mhux kollox jiddependi minnhom.

Ta' interess partikolari kien ukoll li l-pulizija ħadet sehem f'dawn it-tip ta' laqgħat li kienu organizzati mill-GRTU.

Ma nafx jekk kienx hemm min qed jitkellem f'isem iż-żgħażagħ għaliex dawn ukoll jidħlu f'din is-sitwazzjoni.

Jiena stedint ukoll lill-Aġenzija Żgħażagħ.

U nixtieq li kif għamilna mal-mistednin li kellna qabilkom nagħmlu l-istess ħaġa magħkom billi ngħidilkom li mhux nibdew u nispiċċaw il-laqgħa fuq dan is-suġġett illum.

Jien ma niddejjaq xejn jekk inkomplu nitkellmu fuq dan is-suġġett f'laqgħat oħra u nistiednu wkoll numru ta' żgħażagħ li jkunu jistgħu jaqsmu magħna l-ideat tagħhom imma fuq dak li jista' iseħħ 'il quddiem aħna miftuħin għas-suġġerimenti tagħkom.

Jien konxju li għal dawn il-laqgħat kien hemm ukoll l-involviment tal-kunsill lokali peress li dawn huma l-gvernijiet lokali u allura ma tistax tiddiskuti issue partikolari f'lokalità mingħajr ma tinvolvihom.

Naf ukoll li f'Paceville hemm il-Kunsill Amministrattiv u allura ħsibt li jkun tajjeb li fl-ewwel laqgħat ta' dan il-Kumitat Permanenti dwar l-Affarijiet Soċjali, li fih għandek deputati miż-żewġ naħat tal-Kamra, ikollna wkoll rappurtaġġ minnkom kollha involuti f'dawn il-laqgħat sabiex aħna l-membri nkunu nafu fejn waslu dawn il-laqgħat.

Aħna jimpurtana li nkunu nafu mhux għall-kurżità imma għaliex huwa dmirna, bħala deputati, mhux li nindaħlu jew li nikkondizzjonaw lil kulħadd u lil kollox, imma jekk nistgħu nkunu ta' għajnuna sabiex ċerti preokkupazzjonijiet jittaffew, aħna lesti li nkunu disponibbli sabiex noffru l-għajnuna tagħna.

Hawnhekk inħares lejn Dr Farrugia li f'isem il-ġenituri ħa din il-prassi.

Inħares lejn is-sindku u lejn iċ-Chairman tal-Kumitat Amministrattiv ta' Paceville u San Ġiljan u noffrilu wkoll l-għajnuna tagħna.

Inħares lejn il-GRTU u filwaqt li nirringrazzjahom ngħidilhom li aħna disponibbli għalihom sabiex dak li huma bdew, aħna nissostanzjawh u naraw li jasal fi tmiem konklussiv tajjeb.

Inħares lejn il-pulizija u ngħid li għandna nirrikonoxxu u napprezzaw il-ħidma tagħhom għax xi kultant ikollhom jaħdmu bl-inqas numru possibbli ta' nies biex iżommu l-kontroll u l-ordni f'post fejn ikun hemm festa kuljum!

U allura rridu napprezzaw ukoll dak ix-xogħol.

Għalhekk, fl-opinjoni tiegħi rridu nitilqu minn hawnhekk f'dan il-vjaġġ ta' ħsieb, fejn naqsmu l-ħsebijiet u l-preokkupazzjonijiet tagħna flimkien.

Ejjew inkunu ġenwini għax hawnhekk qed nitkellmu fuq issue partikolari li hija ta' preokkupazzjoni għal ħafna ġenituri, anke jekk dawn ma jitkellmux fuqha.

Permezz tagħkom dan il-Parlament qed ikun miftuħ sabiex jiddiskuti l-imġieba soċjali f'Paceville.

Se nkunu forsi qegħdin niftħu issue aktar partikolari dwar x'inhi l-imġieba taż-żgħażagħ tagħna, kemm f'Paceville kif ukoll f'postijiet oħra.

Safejn jista' iwassal l-involviment tal-gvernijiet lokali tagħna?

X'aħna nistennew mill-pulizija tagħna?

Il-ġenituri x'inhuma jistennew bħala protezzjoni għal uliedhom u x'suppost nistennew li l-ġenituri jagħmlu ma' uliedhom?

Dawn huma mistoqsijiet li forsi wieħed jista' iqanqal imma nistenna li nisma' aktar mistoqsijiet minn għandkom fuq din l-introduzzjoni li għamilt, anke għall-fini biex ikollna rapport li jkun miftuħ kemm jista' ikun.

Min-naħa tiegħi rrid infakkarkom li meta tkunu qegħdin titkellmu hawnhekk se tkunu qegħdin tiġu trasmessi live u allura ladarba l-kelma tkunu ħriġtuha ma tkunux tistgħu treġġgħuha lura.

Għaldaqstant nitlob responsabilità min-naħa tagħkom u nitlob il-ġenwinità kollha tagħkom.

Għalkemm forsi taħsbu li ħadd ma jkun qed jismagħna, jista' ikun hemm il-ġurnalisti li jkunu qegħdin isegwu min-news rooms tagħhom u jista' ikun ukoll li jkun hemm xi nies oħra li qegħdin jisimgħu din il-laqgħa permezz tal-internet ukoll, u allura nitlobkom tkunu konxji li dak li qegħdin tgħidu huwa pubbliku u tridu tkunu responsabbli għalih.

Nixtieq l-ewwel nagħti l-kelma lir-rappreżentanti min-naħa tal-GRTU, wara nisimgħu lil Dr Farrugia f'isem il-ġenituri u mbagħad nisimgħu lill-pulizija.

Wara nisimgħu wkoll lir-rappreżentanti min-naħa tal-gvern lokali u lill-Aġenzija Żgħażagħ.

IS-SUR PHILIP FENECH (Deputy President GRTU): Minbarra li jien Deputy President tal-GRTU nirrappreżenta wkoll lis-settur tat-turiżmu u d-divertiment.

Jiena wkoll imprenditur u għandi negozju f'Paceville fejn ilni hemmhekk għal dawn l-aħħar 30 sena.

Se nibda d-diskors tiegħi billi nagħti ftit introduzzjoni qasira fuq l-industrija tad-divertiment billi ngħid li din jien naraha bħala l-pent-up tensions tan-nies, fis-sens li jkollok turisti li jkunu ilhom sena jaħdmu u jiġu biex jiddevertu jew ikollok studenti li jkunu ilhom jaħdmu fuq it-teżi tagħhom jew nies li jkunu għaddejjin minn perjodu diffiċli fil-ħajja tagħhom jew inkella bil-kontra, ikunu qegħdin jiċċelebraw xi okkażjoni; negozjant li ħa business deal jew ikun sejjer tajjeb jew grupp ta' persuni li jkunu qegħdin jiċċelebraw xi birthday jew xi anniversarju.

Naturalment l-industrija tad-divertiment ħafna drabi hija bbażata fuq ix-xorb.

Issa se nagħmel introduzzjoni forsi ftit aktar wiesgħa fuq Paceville.

Paceville mhuwiex dak il-post - u f'dawn l-aħħar 30 sena rajtu jitbiddel jien – li jaħsbu li hu u ċjoè li hu post għaż-żgħażagħ biss.

Mhuwiex sew li ngħidu li Paceville huwa għaż-żgħażagħ.

Fil-fatt hemmhekk għandek conglomerate sħiħa ta' 5-star hotels, għandek family entertainment bħalma huma complexes, restaurants, bowling, cinemas u casinos.

U allura nistgħu ngħidu li l-value added li jagħti Paceville lill-pajjiż huwa on a 24 hour basis.

Hemmhekk għandna wkoll cafeterias li jibqgħu miftuħin 24 siegħa.

Issa llum forsi se nikkonċentraw aktar fuq dik li hija law and order f'Paceville.

Fil-fatt dan l-aħħar - Dr Anthony Farrugia sar ħabib ħafna tiegħi wara li t-tifel tiegħu kellu dak l-inċident li dwaru forsi jkun jista' jgħidilkom aktar fuqu huwa stess – iltqajt ma' Dr Anthony Farrugia - jien kont wieħed minn tal-ewwel li kellimtu - u għedtlu kemm kont qiegħed nieħu pjaċir talli ried jgħin aktar biex forsi jkollna management aħjar tal-area ta' Paceville.

Li nista' ngħid hu li l-industrija tad-divertiment fi 30 sena nbidlet ħafna.

Anke meta kien hemm sitt postijiet biss fl-area u jien kont wieħed minn tal-ewwel … Dan l-aħħar ktibt artikolu fejn għedt li 30 sena ilu kien ikun hemm inkwiet aktar serju milli hemm illum u tgħidx kemm attakkawni fil-blogs!

Ma nieħux gost insemmi affarijiet negattivi imma 30 sena ilu niftakar minn tal-inqas erba' postijiet li kienu tajjruhom bil-bombi!

Issa hawnhekk mhux qed nitkellem b'mod politiku imma jista' ikun hemm rivalry bejn negozji.

Kien hemm ukoll affarijiet bħall-protection money u kien hemm ċerti klikkek ta' nies.

Illum li l-area tieħu madwar 20,000 persuna li jkunu qegħdin jiċċaqilqu minn post għal ieħor mhux se ngħid li ma jkunx hemm inkwiet għax l-inkwiet xorta għadni narah u kull inkwiet huwa serju, imma ħafna drabi jkun petty.

Bħala volum jista' ikun ikbar imma mhuwiex crime kkalkulat bħalma kien ikun hemm fil-passat.

Ħafna mill-crime jkun ġej minn juvenile delinquency, jiġifieri minn studenti u hekk.

Pereżempju, jekk naraw ix-xahrejn li għadhom kemm għaddew, jiġifieri bejn Ġunju u Awwissu nsibu li ċertu nkwiet ġej mil-language school students.

Jekk jidħol vapur tan-navy jista' ikollok l-inkwiet ukoll, għalkemm f'dawn l-aħħar snin rajna li l-baħrin m'għadhomx jaqilgħu daqshekk inkwiet meta kkomparat ma' dak li kien jiġri fil-bidu, meta kienu jaqilgħu ħafna inkwiet.

Ovvjament hawnhekk qed immur lura 25 sena ilu u anke 30 sena ilu.

Pereżempju, jista' ikollok f'pajjiżna xi tim tar-rugby li jaqilgħulek ċertu inkwiet.

Jew bħalma kellna waqt il-logħob tal-futbol u jkollok xi tim barrani li ġew jilagħbu kontra Malta.

Hawnhekk qed insemmi affarijiet li fihom ikunu nvoluti t-turisti.

Imbagħad għandek inċidenti li jinqalgħu minn żmien għal ieħor bejn Maltin u Maltin.

Pereżempju, ir-rivalità fuq xi festa, tnejn mill-istess raħal u dawn l-affarijiet, fejn dawn ġew hemmhekk u ltaqgħu jew ikollok problemi f'każ ta' koppja, fejn ikun hemm xi ħadd li kellu xi problema mat-tfajla jew mal-mara tiegħu u ġie jfittixha u sabha hemmhekk ma' xi ħaddieħor.

U b'hekk jinqala' l-inkwiet.

Għalfejn qed insemmi dawn l-inċidenti kollha li jistgħu jinqalgħu fl-industrija tad-divertiment?

Qed insemmihom għax l-industrija tad-divertiment hija wieħed mill-barometri li jindikaw dak li jkun qed jiġri fis-soċjetà; tista' tara x'tensjonijiet hemm, tista' tara kif inhi sejra l-ekonomija mill-mod ta' kif ikunu qegħdin jonfqu n-nies u mill-abbundanza ta' kif qed jixorbu.

Mill-mod ta' kif jixorbu tista' tara wkoll il-frustrazzjoni tan-nies.

Mela hawnhekk – u jien qiegħed dejjem nitkellem mil-lat ta' management ta' post ta' divertiment – inti qed tara dawn l-enerġiji kollha f'daqqa u allura trid tkun lest għal kollox.

Ħafna drabi aħna nispiċċaw hemmhekk aktar bħala counsellors fejn dak li jkun jiġi jkellmek fuq il-problema li jkollu jew inkella xi ħadd jieħu grazzja miegħek jew bil-kontra ma jieħux grazzja miegħek għal xejn b'xejn u jkun irid jaqlagħlek inċident.

U dan jiġri għax il-pent-up tensions tiegħu ma jkunx jaf jikkontrollahom.

Issa inti għandek ċertu stabbilimenti kbar li jkollhom is-security tagħhom imma mbagħad għandek postijiet żgħar li ma jkollhomx.

Imma anke meta jkollok is-security f'post, dawn x'jagħmlu?

Xogħolhom hu li ma jaqilgħux l-inkwiet ġol-post u allura jitfgħuhom 'il barra.

Issa jekk inti m'għandekx back-up force fuq barra li se jiġri hu li min kien se jaqla' l-inkwiet fi stabbiliment u ġie mitfugħ 'il barra, jew se jibqa' jaqlagħlek l-inkwiet barra jew inkella se jmur ġo stabbiliment ieħor u jaqla' l-inkwiet hemmhekk.

Aħna issa drajnihom dawn l-inċidenti u allura huwa importanti li jkun hemm sistema ta' pulizija.

Ma rridx nagħmel analiżi għal xahar jew għal sena imma rrid nagħmel analiżi għal snin twal.

Kien hemm ċertu perijodu fejn kien hemm sistema strutturata u kienet dejjem qiegħda hemm, fejn kulma kien jinqala', dejjem kien ikollok back-up.

Issa nifhem ukoll - għax tkellimt ħafna drabi mal-Kummissarju, mal-Assistent Kummissarju tad-distrett u anke mas-Supretendent – li ġieli ma jkollhomx l-ammont ta' pulizija li jkun hemm bżonn, l-aktar meta jkollok il-festi fis-sajf.

Il-biża' tiegħi hu li ma jistax ikollok perijodu tas-sena fejn tgħid li f'dak iż-żmien m'għandix bżonn pulizija għax dak li ma jseħħx fi tliet xhur, iseħħ f'darba għax ikollok bniedem wieħed li jħarbatlek post!

Jiġifieri ma tistax tgħid li inti għandek bżonn biss il-pulizija fil-peak season.

Pereżempju, dan l-aħħar qegħdin naraw – u minn hawnhekk nixtieq nirringrazzja lill-pulizija kif ukoll lill-avukat - kontinġent akbar ta' pulizija.

L-iktar importanti – għalkemm tad-distrett huma importanti wkoll għax jagħmlu x-xogħol tagħhom – u l-aktar effettivi huma l-membri tal-SAG.

Qed ngħid hekk għax il-pulizija tad-distrett mhumiex attrezzati għal meta tinqala' xi kommozzjoni u minn dawn iseħħu għax jibdew jidħlu persuni oħra fl-affari u minn sempliċi ġlieda bejn tnejn tispiċċa f'sitwazzjoni!

Il-membri tal-SAG huma mħarrġa u allura jaqbdu lil min ikun involut – dawn rajnihom f'dawn l-aħħar xhur – u jeħduh ġol-vann tagħhom u qisu ma ġara xejn.

Ħafna drabi l-pulizija tad-distrett tiddependi fuq kemm il-pulizija li jkun hemm dakinhar ikun fih persuna jew le u fuq jekk għandux esperjenza jew le!

L-appell tiegħi mhux qed nagħmlu minħabba dak li ġara … Fil-fatt dan l-aħħar naqsu l-pulizija għalkemm veru wkoll li x-xogħol naqas imma importanti li kemm jista' ikun il-membri tal-SAG ikunu hemmhekk il-ħin kollu, u l-pulizija tad-distrett, minflok ikunu f'area waħda biss, nixtieq li jkunu aktar ġo fixed points ma' kullimkien għax ħafna drabi jekk jinqala' inċident f'area partikolari, sakemm wieħed jgħajjat lill-pulizija, sakemm jaslu miċ-ċentru jilħaq jgħaddi ċertu ħin.

IS-SUR PAUL ABELA (President GRTU): Jien se niftaħ ftit aktar fuq dan is-suġġett.

Ovvjament is-Sur Philip Fenech qiegħed on the ground għax għandu stabbiliment f'dik l-area imma jien qiegħed nirrappreżenta n-negozji.

Jien ngħid li bħala GRTU għandna wkoll is-social responsibility, jiġifieri rridu nneħħu l-mentalità li dejjem irridu nwaħħlu f'xi ħadd.

U allura nibdew inwaħħlu f'tal-ħanut.

Jien niddefendi iżjed lil tal-ħanut.

Kif għedt hawn Malta qisha xi ħaġa normali li nibdew nippontaw subgħajna lejn il-pulizija jew lejn xi ħaddieħor.

Dejjem hekk sejrin.

Jien għandi esperjenza ta' għaxar snin bħala sindku tas-Swieqi u nista' ngħid li l-problema ta' Malta kienet dik li l-valuri bdew jispiċċaw.

Irridu nitilqu minn 30 sena ilu kif semma s-Sur Philip Fenech għax dak iż-żmien kellna ħafna valuri filwaqt li llum ma nafx x'fadal.

U allura l-aspett ta' Paceville u ta' kull post ieħor ta' divertiment f'Malta u Għawdex irridu nieħduh f'dak l-aspett.

Li kieku kellna nkejlu fejn qegħdin fejn niġu?

Fejn inżilna?

Jekk kellna għaxar valuri kemm fadlilna minnhom illum?

Issa minbarra li jien nirrappreżenta s-settur tal-kummerċ, jien għandi wkoll ħamest itfal, fejn l-ikbar waħda għandha 37 sena u l-iżgħar waħda għandha 21 sena, u allura r-riċetta ta' Paceville kważi nafha kollha għax ovvjament jilħqulek it-tfal u jkollok dak il-perjodu sakemm ma jkollhom lil ħadd li jibdew imorru Paceville.

Imbagħad malli jkollhom il-boy friend jew il-girl friend qishom jibdew jirtiraw minn hemm għax jew jittantawilhom jew jittantawulha.

Imma fl-aħħar mill-aħħar jiena ngħid li rridu naraw li r-riċetta ma tkunx ta' dak il-ħin.

Kellna problema rigward l-alkoħol u xi ħadd ġietu l-idea li jekk ma tibqax isservi alkoħol wara d-9.00 p.m. se tneħħi l-abbużi.

Imma din ir-riċetta għamilniha mgħaġġla u ta' dak il-ħin.

Hawnhekk qed ngħid għal-legal notice 96/11 u li mbagħad ġiet emendata bit-228/11.

X'ġara b'din ir-riċetta?

L-ewwel bdejna li trid tagħżel; jew tbigħ ix-xorb jew ma tbigħx ix-xorb u mbagħad ġejna f'konklużjoni li wara d-9.00 p.m. il-confectioneries ma jistgħux ibiegħu xorb alkoħoliku.

Illum kien hemm laqgħa mal-Onor.

Jason Azzopardi u l-pulizija fejn il-pulizija qed jgħidu li qed isibu x-xorb ġol-karozzi!

Mela dan qisek mort għand tabib u għedna li jekk naqtgħu x-xorb wara d-9.00 p.m. se nsolvu l-problema mentri ma solvejna xejn!

Jien ukoll kelli tfal u ġieli tarahom ħerġin mid-dar b'borża tal-plastik f'idejhom.

U jispiċċa min jieħu flixkun vodka miegħu u min jieħu flixkun inbid.

Jiġifieri li tgħid se naqta' din il-biċċa biex insolvi l-problema … Jien qed ngħid li għandu jkun hemm responsabilità ħolitistika fejn kulħadd jerfa' ir-responsabilità tiegħu.

Issa hawnhekk qiegħed nirriferi wkoll għall-familji u mhux noqogħdu ngħidu li jiena ħadt it-tfal hemmhekk, issa hemm il-pulizija jew tal-bar u jieħdu ħsiebhom huma.

L-ewwelnett anke kif imorru mlibbsin u l-attitudni tagħhom, jiġifieri rridu naraw din il-kwestjoni minn kullimkien u mhux nibdew ngħidu dak jew l-ieħor.

Jiena naħseb li jekk kulħadd jagħti l-kontribut tiegħu u naraw f'liema sitwazzjoni naslu bħala pożizzjoni, inkunu nistgħu mbagħad ngħidu x'riċetta għandna nużaw u dik ir-riċetta għandha tiġi monitored il-ħin kollu.

Qed ngħid hekk għax xi kultant nagħmlu l-affarijiet bis-sulluzzu.

La qed nitkellmu fuq Paceville naħseb li issa l-gazzetti ta' għada kollha se jitkellmu fuq Paceville u dan il-post se jibqa' on top sakemm jgħaddi ftit taż-żmien u jispiċċa kollox!

Nafu li l-media sakemm tagħtiha affarijiet negattivi … Aħna tal-GRTU jekk ngħidulhom li għandna aħbar sabiħa forsi jiġu żewġ ġurnalisti imma jekk ngħidulhom li se nagħmlu strike x'imkien tarahom kollha ġejjin!

Fl-aħħarnett nerġa' nappella sabiex nieħdu sehem ilkoll flimkien għaliex b'dan il-mod naħseb li nkunu nistgħu nsibu soluzzjoni.

DR ANTHONY FARRUGIA (Rappreżentant tal-Grupp ta' Azzjoni għas-Sigurtà f'Paceville, GASP): L-ewwelnett nixtieq nirringrazzja lill-Onor.

Vassallo għall-istedina li għamilli sabiex inkun preżenti llum magħkom hawnhekk u nesprimi l-pożizzjoni tal-grupp li jiena nifforma parti minnu u nagħti l-fehmiet ta' dan il-grupp fir-rigward ta' dak li kien qed jiġri u l-pożizzjoni tal-grupp illum fil-konfront tal-atmosfera eżistenti.

Il-grupp tiegħi nibet minn inċident sfortunat li kont involut fih personalment avolja l-inċident tat-tifel tiegħi mhuwiex il-qofol tal-mira ta' dan il-grupp.

Veru li nibet minn hemm imma aħna xtaqna li l-focus tal-inizjattiva ta' dan il-grupp jieħu format differenti.

Sibna li ladarba ħriġna fil-pubbliku bil-fehmiet tagħna ta' dak li jeżisti f'Paceville, u ta' dak li suppost ikun hemm f'Paceville, ġejna inundati minn fehmiet minn kull naħa tal-pajjiż, sija ġenituri, sija rappreżentanti ta' skejjel eċċ. Il-ħabib tiegħi s-Sur Philip Fenech tkellem rigward l-aspett tan-negozji imma kulmin kellu xi forma ta' opinjoni jidher li ħa dik l-okkażjoni sabiex jesprimi l-opinjoni tiegħu.

Aħna sibna li kien hemm qbil minn kulħadd li f'Paceville kien hemm problema u li din il-problema ma setgħetx tibqa' tiġi injorata.

Il-ħabib tiegħi s-Sur Philip Fenech għamel riferenza għas-sitwazzjoni f'Paceville 30 sena ilu u llum.

Jiena ma nixtieqx nidħol fuq dik id-differenza.

L-ordni pubblika f'Paceville hija l-ordni pubblika f'parti mill-pajjiż li huwa Malta, u allura jekk hemm esiġenzi partikolari f'Paceville, bħala żona ta' Malta, dawk l-esiġenzi għandhom jiġu indirizzati b'mod serju u nixtiequ nevitaw li nerġgħu nisimgħu espressjonijiet li juru l-biżgħa li jista' jiġi fformat xi police state ġewwa Paceville!

Fil-fatt din kienet l-ewwel reazzjoni li ħarġet u li fil-fehma tagħna kienet pjuttost offensiva.

U kien proprju minn hemmhekk li l-aktar li ħa enerġija l-grupp tagħna għaliex aħna bdejna nistaqsu x'se nispiċċaw nagħmlu minħabba din il-biżgħa infondata li noħolqu police state?

Police state jippreżenta terminu ripressiv, ta' ripressjoni u mhux ta' fiduċja fil-pulizija bħalma għandu dan il-grupp.

Mela allura se nsarrfu s-sigurtà ta' uliedna għax qegħdin nibżgħu nieħdu stand u nagħmlu dak li hemm bżonn għar-rigward ta' din iż-żona li tiġbor fiha tant attività.

M'hemm l-ebda dubju li Paceville huwa post intensiv u li jara densità enormi ta' nies li jinżlu f'din l-area ta' nofs mil kwadrat kollox.

U allura bħalma jkun hemm l-esiġenzi waqt festa, waqt logħba waterpolo jew waqt logħba football, din hija sitwazzjoni permanenti fejn dawn l-esiġenzi jeżistu l-ħin kollu u allura hemm bżonn li jiġu indirizzati.

Kif beda jiżviluppa d-dibattitu beda jirriżulta li kien hemm nuqqas ta' riżorsi.

Irriżultalna wkoll li diġà kien jeżisti dibattitu u li d-diskussjoni fuq dan is-suġġett kienet ilha teżisti s-snin.

Min jgħid kelma u min jgħid oħra, jittieħdu xi miżuri u mbagħad jieqaf kollox sakemm nerġgħu nibdew bl-istess problemi.

It-tifel tiegħi ġie mhedded permezz ta' flixkun imkisser u għall-grazzja t'Alla ma ġara xejn.

Ftit ġimgħat wara ġuvnott qala' daqqa ta' sikkina!

L-esperjenzi li bdejna nisimgħu dwarhom mill-ġenituri u miż-żgħażagħ dwar min jaqla' daqqa ta' tazza għax intefgħet tazza minn naħa l-oħra ta' club jew fit-toroq, u minn hemm u minn hawn urewna biċ-ċar li ma setax ikun li nibqgħu sejrin hekk għax konna qed noqogħdu kwieti ma ngħidu xejn sakemm imbagħad tinqala' xi traġedja biex – imma wara kulħadd għaref - nibdew nieħdu l-passi.

Jien ma kontx ippreparat li noqgħod nistenna sakemm terġa' tinqala' xi ħaġa oħra lit-tifel tiegħi jew lit-tfal tal-ħbieb tiegħi u noqgħod ma nesprimix ruħi b'dan il-mod.

U nista' ngħid li jien sodisfatt ħafna li bħala riżultat ta' din l-inizjattiva r-rappurtaġġ li nirċievi kemm minn barranin, kif ukoll minn Maltin … Fil-fatt jien dejjem nistaqsi lit-tfal tiegħi x'raw meta telgħu Paceville u b'sodisfazzjon kbir ngħid li l-fiduċja li aħna dejjem esprimejna fil-pulizija vvendikat ruħha.

Dan għaliex matul is-sajf irriżultalna li l-pulizija ħadu l-passi meħtieġa, b'mod partikolari bl-użu tal-SAG biex is-sitwazzjoni li kien hemm f'Paceville tiġi riżolta f'ċertu mod.

Għad hemm x'wieħed jgħid u għad hemm x'jiġi evolut imma żgur li passi ttieħdu u allura kellna l-prova li effettivament, jekk irridu nsibu r-riżorsi, dawn insibuhom.

Kien hemm bżonn li jweġġgħu xi tfal biex jittieħdu dawn il-miżuri?

Jien ngħid li le, ma kellniex għalfejn nistennew li jiġru l-inċidenti, l-inċidenti kienu jiġru u għadhom jiġru, bid-differenza li llum hemm deterrent viżibbli, hemm il-mezz ta' kif wieħed jirreaġixxi u allura huwa mezz ideali għax l-SAG huma mħarrġa biex jintervjenu f'sitwazzjonijiet perikolużi, u xi kultant perikolużi ħafna, filwaqt li nies oħra, pulizija u mhumiex, jiddejqu li jintervjenu f'sitwazzjonijiet bħal dawn.

Jien avukat li nipprattika fil-Qorti tal-Maġistrati u naf b'inċidenti bejn nies li jwaħħxuk tħares lejhom biss, aħseb u ara li jkollok xi tgħid magħhom!

Għaldaqstant hemm bżonn li f'ambjent intensiv bħalma hu Paceville, ir-riżorsi tal-pulizija għaż-żamma tal-ordni pubblika jkunu effettivi u intensivi.

Il-grupp GASP huwa intenzjonat li jibqa' jissorvelja s-sitwazzjoni.

Konna beħsiebna noħorġu dokument li fih nagħtu s-suġġerimenti tagħna rigward x'naħsbu li jista' isir fil-korp tal-pulizija.

Fi ħdan il-grupp għandna wkoll ex-uffiċjali tal-pulizija bħas-Sur Peter Paul Zammit li llum huwa avukat.

U allura nħoss li ma konniex prużuntużi, jiġifieri tkellimna u qed nagħmlu l-istudji tagħna permezz ta' nies imħarrġin u li għandhom l-esperjenza.

Il-fatt hu li aħna ma nippretendux li nistgħu ngħallmu lill-pulizija kif għandhom jagħmlu d-dover tagħhom, anzi wrewna li jafu jagħmluh.

Nittama li din l-inizjattiva li bdejna aħna u li kellha l-effett tal-lum, jiġifieri li niltaqgħu magħkom hawnhekk sabiex noħolqu diskussjoni, toħloq ukoll sitwazzjoni fejn il-pulizija jkunu jistgħu joħorġu bi pjan strutturat sabiex iż-żamma tal-ordni pubblika tkun mhux iktar fenomenu imma prassi konsistenti kif jixraq lil pajjiżna, kif jixraq lil dik iż-żona partikolari għaliex din hija wkoll il-mera tal-pajjiż tagħna minħabba l-intensità kbira ta' turisti li jżuruha u jagħmlu l-esperjenzi tagħhom f'pajjiżna u li mbagħad jieħdu dawk l-esperjenzi lura magħhom.

Naħseb li huwa fl-interess ta' kulħadd, mhux biss tal-ġenituri, li din l-inizjattiva tibqa' tiġi segwita.

IS-SUR RAYMOND ZAMMIT (Assistent Kummissarju): Ħadt pjaċir ħafna nisma' lill-kelliema jitkellmu fuq dan is-suġġett.

Jiena ilni għal dawn l-aħħar sentejn responsabbli mill-area ta' Paceville u li nista' ngħid hu li b'ruħi u b'ġismi tfajt saqajja mal-art biex nara eżattament x'hemm ġewwa Paceville.

Kif jista' jgħid is-Sur Philip Fenech, aħna għamilna taħdidiet u laqgħat biex naraw x'hemm u x'm'hemmx.

U se jkolli nerġa' insemmi dak li semmew sħabi li tkellmu qabli u ċjoè li Paceville ilu 30 sena jopera u l-bidla li saret f'dan il-post hija xi ħaġa inkredibbli.

Xi ħaġa li dejjem staqsejt dwarha – li ħallitni skantat – kienet fuq il-pjan ta' kontinġenza f'Paceville, fejn jiddispjaċini ngħid li dan il-pjan ma jidhirx li jeżisti.

Jekk ngħidu li kieku jiġri xi ħaġa f'Paceville x'se taqbad tagħmel ngħidlek li ħadd ma jaf u li jekk jiġri xi ħaġa, l-għada filgħodu l-pulizija ma jkunux jafu x'se jagħmlu.

Issa kemm jesa' nies Paceville?

Kull bar li hemm f'Paceville kemm jesa' nies?

Kemm jista' f'ħin wieħed ikollok nies versus in-numru ta' pulizija li se jimmoniterjaw il-post?

Dawn mhumiex affarijiet li għandhom biss x'jaqsmu ma' massa ta' nies imma huma marbuta wkoll ma x'jiġri jekk jinqala' inċident.

Pereżempju, jekk allaħares qatt jisplodi ċilindru tal-gass jew xi inċident bħalma kellna dan l-aħħar fejn bniedem jaqla' daqqa ta' sikkina, kif se topera u ma toperax?

Trid tara li l-area tiegħek qiegħda kif suppost biex lil dak li jkun tagħtih servizz aħjar u nista' ngħid li dejjem ikollok minn dawn il-problemi, fosthom id-dħul u l-ħruġ minn Paceville bl-ammont kbir ta' vetturi li jgħaddu minn hemmhekk u li b'xi mod ipprovajna nindirizzaw din l-issue billi wżajna l-Luxol Ground - speċjalment f'events kbar - bħala park & ride.

Naħseb li din naqqsitilna biċċa mill-problema mhux ħażin imma mbagħad insibu affarijiet oħra.

Hawnhekk qed nirriferi għall-għeluq u għall-ftuħ tal-bars.

Dawn jagħlqu bieba fl-4.00 a.m. u sekonda wara jiftħu l-bieba l-oħra, jiġifieri ma jagħlqu xejn.

Paceville ma jistrieħx.

Jiena ġieli mort bejn il-5.30 a.m. u s-5.45 a.m. u jkun għad hemm in-nies.

Jiena ngħid li jekk ikollu jiġri inċident, – hawnhekk hawn is-Supretendent li jista' jagħti rendikont huwa wkoll – biex ngħid hekk, dan aktar isir f'dawk is-sigħat tal-aħħar tal-attività milli forsi fil-ħinijiet ta' bejn 12.00 a.m. u s-2.00 a.m. Fis-1.00 a.m. tkun għadha proprju se tibda l-attività f'Paceville.

Qabel ma jibda xejn għax kulma jkollok huwa massa ta' nies, kulħadd bħan-nemel, jara fejn se jmur u ma jmurx.

Ħalli ngħidlek x'ifisser, dejjem fl-opinjoni tal-pulizija, li naqsam dawn l-opinjonijiet ma' sħabi l-pulizija u l-aktar li nitkellem huwa mas-Sur Philip Fenech, fejn ġieli għamilna laqgħat mal-operaturi kollha tal-bars u min xtaq jiġi seta' jiġi.

X'inhu jiġri?

Aktar ma jkun hemm storbju, aktar ma jkun hemm mużika għolja u aktar ma jkun hemm daqq sfrenat, - ovvjament aħna mbagħad irridu naqbdu l-liġi u naraw xi tgħid fuq ħinijiet, xi ħaġa li dejjem jiskolaw fuqha - aktar iż-żgħażagħ jifferoċjaw.

Nhar is-Sibt li għadda għalaq bar għax kien hemm mara barranija qiegħda tiżfen topless.

Ma nistax nimmaġina kif laqgħuh in-nies li kien hemm ġewwa sakemm ħarġu għax l-imġieba taż-żgħażagħ hi dik li hi, voldieri dan kollu għaddej kontinwament u ma jaqta' xejn.

Il-biċċa tax-xogħol l-oħra li semmewha hawnhekk hija fuq l-imġieba taż-żgħażagħ u fuq l-ilbies taż-żgħażagħ.

X'baqa' indiċenti llum?

Jien ma nafx u hawnhekk bqajt daqsxejn mistagħġeb u biex ngħid hekk ħassejtni ftit offiż b'ritratt li ġie ppubblikat proprju din il-ġimgħa stess.

L-ewwelnett nistaqsi jekk huwiex meħud veru hawn Malta dan ir-ritratt li qed juri żewġ tfajliet qegħdin kif qegħdin.

Jien biex inkun onest wieħed milli ndurhom u qatt ma rajthom.

Din l-atmosfera li hawn fir-ritratt qatt ma rajtha.

Voldieri jekk issa l-media, b'xi mod, qiegħda tpinġi dan kollu li qed isir ġo Paceville ma nafx jew f'postijiet oħra bħalma għandna n-naħiet tar-Rabat, Attard, eċċ., inkluż Għawdex għax jien responsabbli minn Għawdex ukoll.

Dik hija xi ħaġa oħra li rridu narawha.

Issa jekk immorru fuq l-alkoħol nafu li lil persuni ta' taħt is-17-il sena ma tistax isservihom alkoħol.

Imma ta' kemm jistgħu jibdew jitilgħu Paceville?

Għandna età?

Il-liġi kriminali tgħidlek li sa disa' snin mhumiex responsabbli imma huma l-ġenituri responsabbli.

Minn disa' snin sa 14-il sena għandek il-ġenituri responsabbli dejjem, sakemm ma jagħmlux xi ħaġa b'intenzjoni u mbagħad minn 14-il sena 'il fuq tidħol età oħra.

Imma mil-liema età?

Għandna age bracket minn meta jistgħu jersqu lejn Paceville?

Issa pereżempju, bdejna bit-teen parties li qed isiru kullimkien u jgħidulek li lil dawn qbadnihom minn Paceville, minn Gianpula u minn Numero Uno tal-kbar u qed nagħmlu t-teen parties kullimkien, anke ġo farmhouses.

Imma għalissa se mmorru fuq dawk il-business outlets li huma bil-permess.

U ta' 17-il sena qed imorrulna hemmhekk.

Imma minn kemm età jistgħu jmorru?

Għax pereżempju, meta taqra l-gazzetti f'għajnejn il-pulizija jkun hemm anke ta' 10 snin u ta' 11-il sena.

Mela jien jew sħabi nistgħu mmorru nwaqqfuhom jekk m'hemmx liġi li tgħidlek hekk?

Mela jien għandi 16-il sena u ħija għandu għaxar snin, ngħidlu imxi mmorru hemmhekk fejn suppost m'hemmx alkoħol.

Issa anke biex nagħmlu l-monitoring ta' dawn l-affarijiet hija xi ħaġa oħra.

U barra minn hekk hemm il-problema li dawn it-teen parties aħna ma nkunux nafu bihom.

Proprju l-bieraħ stess ġietna applikazzjoni biex aħna mmorru naraw kif se jsir dan il-party u biex nagħtuhom il-kondizzjonijiet tal-pulizija.

Hemm diversi kondizzjonijiet tal-pulizija.

Dak kulma jrid hu li jmur għand tat-trading licence department u jgħidilhom li se jagħmel a one time event u li jrid japplika għaliha.

Aħna qed ngħidu li għandhom jibagħtu għalina wkoll għax jekk dan il-party se jorganizzah Raymond Zammit, jien inkun naf min hu Raymond Zammit, nara l-kondotta tiegħu, nara x'hemm bżonn u nagħtih il-kondizzjonijiet.

Jien ġieli mort f'dawn il-postijiet u ngħidlu lil dak li jkun biex inaddaf l-alkoħol kollu minn hemm u ma jħalli xejn.

Mhux isakkru jew jitfgħu taħt il-bank imma jneħħih minn hemm.

La deħlin iż-żgħażagħ għandu jaqbad u jneħħih!

Hemm bżonn li dawn l-affarijiet nibdew nindirizzawhom kif suppost.

Hawnhekk semmew ukoll x'qed insibu - u naħseb jien kont wieħed li qlajtha – f'dak li għandu x'jaqsam mal-alkoħol.

Dawn l-affarijiet sibnihom anke barra minn Paceville, fejn inti tiftaħ il-boot tal-karozzi u tarahom bil-flixken tal-Vodka, tal-Gin u tal-inbid!

U anke jħalltu dan l-alkoħol mar-Red Bull, jagħmlu cocktail u f'Paceville forsi ma jonfqux 1c għax ikunu diġà imdamdmin.

Personalment din il-ħaġa esperjenzajtha u miegħi kien hemm is-Supretendent Gatt, fejn sibna żewġ tfajliet ta' 13 u 14-il sena fuq il-blat u kellna nibagħtuhom malajr l-isptar.

Morna aħna stess l-isptar biex nistaqsuhom x'kienu xorbu.

Aħna konna qed ninvestigawhom u dment li jkunu f'kondizzjoni li jitkellmu u b'ordni tat-tabib, morna biex nistaqsuhom x'kienu qegħdin jixorbu.

U waħda minnhom qaltli li xtrat flixkun vodka, ħalltuh mar-Red Bull u marru Paceville.

Rigward il-moralità u l-valuri tal-familji ssib li hawn min hu tajjeb, issib min hu ħażin u ssib lil min mhuwiex daqshekk tajjeb jew daqshekk ħażin.

Anke meta tibgħat għall-ġenituri tagħhom kważi kważi tarahom iżommu magħhom.

Allura minn fejn qiegħda tibda din il-biċċa tax-xogħol?

Donnu li issa f'daqqa waħda esperimentajna li l-adulti u l-minuri spiċċaw u kulħadd kiber f'daqqa!

Sirna bħat-tiġieġa, kemm ittaqqab naqra l-bajda u l-għada jkollok it-tiġieġa malajr!

Meta mmorru fl-iskejjel u nagħmlu l-meetings u d-diskussjonijiet anke mal-ġenituri, qisu kulħadd irid id-dinja tiegħu.

Jiddispjaċini nitkellem hekk imma qisu ħadd ma jrid iwaqqafha din.

Min imur Paceville jara wkoll ġenituri lebsin indiċenti u jitkellmu vulgari.

Fil-fatt tara nanniet ta' 60 sena jitbewsu fil-kantunieri!

Allura dawn qed jagħtu eżempji tajbin?

Jien m'għandi xejn kontra Paceville, anzi wieħed milli nitkellem magħhom open kemm jien u kemm sħabi.

Huwa minnu li ġieli kien hemm l-għajta li Paceville ġibnih a police state imma naħseb li dik hija l-għajta tal-media.

Is-Sur Philip Fenech semma' il-membri tal-SAG.

Naħseb li throughout the year dejjem kellna preżenza ta' pulizija u ma naqbilx ma' min qal li ġieli ma kienx hemm pulizija.

Ġieli minflok bgħatna 20 pulizija bgħatna għaxar pulizija imma ma ninsewx li jekk ikollna bżonn dejjem ikollna back-up min-naħa tal-Mobile Unit.

Madankollu naħseb li hemm problema kbira u se ngħidha; kull outlet ġo Paceville għandu s-servizzi ta' bouncers li fl-opinjoni tiegħi huma - forsi la sħabi u lanqas il-pulizija ma jaqblu miegħi – armata oħra kontra l-pulizija.

Ħalli nispjega għalfejn qiegħed ngħid hekk.

Jekk jien immur biex nagħmel search inspection tarahom għaddejjin kollha bl-apparat … Deħlin il-pulizija, jien x'se nagħtihom?

Jiena tajt ruling kif suppost għandha ssir din il-biċċa.

Jekk ma jkunx hemm kumpanija waħda ta' sigurtà li verament tkun qiegħda tieħu ħsieb iċ-ċirku kollu ta' Paceville … Ma nistgħux nibqgħu sejrin hekk.

Jekk jimpjegani dan, jien mhux lejn dan se mmur?!

U din hija ta' toqol enormi.

Aħna m'għandna xejn kontra s-security guards dment li dawn jagħmlu xogħolhom tajjeb.

Imma li qed javżah mill-bidu bija … Issa jekk hemm xi ħaġa ħażina ġewwa u jekk forsi hemm il-pilloli eċċ, lili mhux qed iħallini nagħmel xogħli.

Tmorru fejn tmorru Paceville se ssibu dak li qed ngħidilkom.

Jiddispjaċini nitkellem hekk imma dik hi l-verità.

Ġieli mort jien u jgħiduli ara ma tmissx il-loudspeakers u ara ma titkellimx.

Inkun qed nissogra - biex inkun onest - għax forsi mhux qed inħallih jagħmel xogħlu, però xogħlu as such mhuwiex dak.

Xogħlu hu li jekk issir xi ħaġa ħażina jżommha u għandu kull dritt li jgħajjat lill-pulizija, imma mhux li lili jiskurani b'dak il-mod li ma nkunx nista' nagħmel xogħli.

Issa dwar l-uniformi ma rridux ninsew li aħna nibagħtu kemm lill-membri tal-SAG kif ukoll lill-pulizija tad-distrett ġewwa Paceville bl-uniformi.

Nibagħtu wkoll gruppi ta' nies mid-Drug Squad u membri tal-A.L.E biex iduru kullimkien.

Għamilna l-pulizija jduru x-xtut ta' San Ġorġ u mad-dawriet l-oħrajn kollha.

Voldieri naħseb li bħala back up u bħala preżenza ta' pulizija kien hemm imma t-total ta' pulizija, all in all, mhux it-toqol tagħna biss imma naħseb li t-toqol ta' kulħadd għax ħadd ma jieħu pjaċir bihom.

Morru filgħodu u arawhom għaddejjin.

Aħna ġieli waqqafna tal-iscammel u ngħidulu x'qiegħed jagħmel dak il-ħin – ikunu s-6.00 ta' filgħodu - jiġbor ir-refuse meta għad hemm in-nies għaddejjin.

Għalfejn?

Għax m'hemmx ħin fi x'ħin nista' ngħidlek x'ħin għandek tnaddaf Paceville bħalma nagħmlu f'areas oħrajn.

Fl-4.00 a.m. ħaddieħor jagħlaq.

Issa jien mhux qed ngħidlu agħlaq il-bieb imma qed ngħidlu ejja ħa nsibu soluzzjoni.

Hemm il-liġi u skont il-liġi nimxu.

Rigward l-istorbju hemm problema.

Dment li ma jkollna l-ebda apparat li b'xi mod qiegħed juri s-saħħa, il-volum li qed joħroġ barra … Kien hemm min għamel spiża li qabad u għamel double doors, glazing doors u għamel manuvri mod ieħor.

Naħseb li naqqasna l-ħsejjes b'mod tajjeb ħafna imma mbagħad x'ħin tiġi biex tiftaħ u x'ħin tiġi biex tagħmel ċerti affarijiet x'ġara? 30 sena ilu kien hemm ħanut wieħed filwaqt li llum hemm għexieren.

U naħseb li all in all hemm bżonn li jsir xi ħaġa u jien nibqa' nisħaq li għandna bżonn ta' pjan ta' kontinġenza għal area bħal din.

Pereżempju, jien għadni kemm tlabt biex isir pjan ta' kontinġenza minħabba l-massa ta' nies u l-massa ta' ħwienet li għandek f'dik l-area.

Meta għandek dubji dwar dak li jista' jiġri u fejn tista' tantiċipa li jista' jinqala' xi ħaġa u m'għandekx pjan dwar kif se taħdem … L-uniċi żewġ toroq li hemm kulħadd jiġri fihom, kulħadd isib fejn jiġri u jispiċċaw anke jaqbżu mill-galleriji imma aħna qed ngħidu li l-massa tan-nies li jkun hemm hemmhekk hija waħda kbira u allura għandu jsir xi ħaġa f'dan ir-rigward.

Nirringrazzjak.

THE CHAIRMAN: Grazzi.

IS-SUR STEPHEN GATT (Supritendent San Ġiljan): Sur President, ilni nagħmel ir-ronda f'Paceville għal dawn l-aħħar 18-il sena.

L-ewwel bdejt bħala spettur u mbagħad anke meta kont ġejt transferred l-Imsida xorta bqajt indur Paceville fil-weekends, jiġifieri as such qatt ma qtajt minn hemmhekk.

Nixtieq nitkellem dwar it-trend taż-żgħażagħ kif naraha jien matul dawn is-snin li ilni ndur dawk l-akkwati.

Illum iż-żgħażagħ m'għadhomx tolleranti u jekk tnejn jaħbtu ma' xulxin minflok jiskużaw ruħhom għax laqtu lil xulxin, dak li jkun lill-ieħor jibagħtu jieħdu b'li għandu u naturalment minn hemmhekk jibdew l-argumenti!

U hemmhekk fejn ħafna minn dawn l-affarijiet jiġu evitati bil-preżenza tal-pulizija u forsi dawn l-affarijiet ma tantx nagħtu kashom.

Aħna ma mmorrux hemmhekk u mbagħad noqogħdu ngħidu ara x'sibna u solvejna ċerti affarijiet.

L-affarijiet li jidhru koroh u li jidhru fuq il-gazzetta huma ftit ħdejn dawk l-affarijiet li l-pulizija tkun iltaqgħet magħhom u ppreveniet matul is-sigħat li tagħmel hemmhekk.

Kif diġà għedt it-trend taż-żgħażagħ miexja lejn sitwazzjoni fejn it-tolleranza ma teżistix aktar, u dan qed ngħidu bejn il-Maltin stess u mhux bejn wieħed iswed u l-ieħor abjad.

Li jkompli jgħin biex din is-sitwazzjoni tkompli tmur għall-agħar f'dak li għandu x'jaqsam mal-imġieba taż-żgħażagħ huwa mbagħad l-alkoħol.

Kif qal l-Assistent Kummissarju, wara li tiġma l-alkoħol li jkollok ġo fik irid jgħaddi l-ħin u dak il-ħin ġeneralment ikun meta l-mużika tintefa' peress li l-mużika għandha tintefa' fl-4.00 a.m. imma l-ħwienet xorta jibqgħu miftuħin ibiegħu l-alkoħol.

Fil-fatt ħanut jagħlaq fl-4.00 a.m. u jerġa' jiftaħ 4.00 a.m., li għalija hija waħda mill-anomaliji li teżisti hawn Malta u mhux f'Paceville biss.

Hawnhekk jiddispjaċini ngħid li qisu l-ħażin kollu nassoċċjawh li qiegħed f'Paceville filwaqt li fil-ħwienet ta' xi raħal ma jsirx tipjip fihom jew ħadd ma jibqa' jixrob l-alkoħol!

Skond il-media qisu f'Paceville biss jeżistu dawn l-affarijiet.

Fl-opinjoni tagħna għandha tinbidel il-liġi fejn ladarba l-mużika tintefa' fl-4.00 a.m., mela allura għandu jingħalaq ukoll il-ħanut, li jfisser li fil-ħanut ma titħalliex klijentela fih u mhux kemm jingħalaq ix-shutter u n-nies jibqgħu fil-ħanut.

Li tintefa' l-mużika u jingħalaq il-ħanut ifisser li l-ħanut għandu jiżvojta biex in-nies jitilqu għax inkella, kif qegħdin nagħmlu, il-mużika tieqaf imma n-nies tibqa' fil-ħanut sad-9.00 u sal-10.00 ta' filgħodu.

Veru li l-maġġoranza titlaq fl-4.00 a.m. imma n-nies hemm ikunu u jkomplu jixorbu anke wara li tintefa' il-mużika.

Aħna li naraw u niltaqgħu mal-inċidenti li jseħħu, naraw li l-inċidenti jseħħu wara s-2.00 a.m., wara t-3.00 a.m. u wara l-4.00 a.m., meta inti tkun ġemmajt ammont ta' alkoħol ġo fik u dan jibda jaħdem.

Ħaġa oħra hi li l-alkoħol għalina l-Maltin forsi għandu prezz raġjonevoli imma għall-barranin il-prezz tal-alkoħol hawn Malta huwa rħis ħafna meta kkomparat ma' kemm jinbiegħ f'pajjiżhom.

Fil-fatt dan l-aħħar kont qiegħed nitkellem ma' persuna mill-Finlandja li bdiet tgħidli li filwaqt li l-alkoħol hawn Malta tixtrih bil-€1 jew bit-€2.50, f'pajjiżhom tixtrih bit-€10.

U allura forsi barra minn Malta l-prezz jagħmel differenza fuq it-teħid u l-konsum tal-alkoħol.

Issa f'dak il-post jiltaqgħu ħafna żgħażagħ u l-post huwa magħmul proprju għaż-żgħażagħ.

Għalkemm Dr Farrugia semma li hemm postijiet oħra u veru li jeżistu postijiet oħra għax jeżistu r-ristoranti, tajjeb ngħidu li dawn qegħdin fuq in-naħa l-oħra ta' Paceville u jinsabu fuq in-naħa tal-knisja.

Fir-ristoranti jkun hemm ftit nies għax il-maġġoranza taż-żgħażagħ x'iridu?

Iż-żgħażagħ iridu l-bars.

U fejn ikun hemm konċentrazzjoni ta' żgħażagħ ikun hemm ukoll il-preżenza tal-pulizija għaliex aħna nitfgħu r-riżorsi tagħna l-aktar f'dawk il-postijiet.

Fis-sajf din l-istorja tikber għax għalkemm il-Maltin jonqsu ħafna minn hemmhekk ikollok imbagħad l-istudenti li jiġu jistudjaw il-lingwa Ingliża f'pajjiżna.

Fil-fatt ġo Paceville stess għandek l-iskejjel tal-Ingliż li jġibu eluf kbar ta' studenti.

Hemm ukoll il-host families tas-Swieqi li wkoll iġibu ħafna studenti jgħixu mal-familji, apparti dak il-kumpless li jġib ħafna studenti.

Illum qegħdin niltaqgħu ma' razez differenti u qegħdin nitħalltu ma' ħafna razez li qabel ma konniex niltaqgħu magħhom, jiġifieri apparti li hawn Malta qed ikun hawn l-integrazzjoni ta' dawn l-immigranti li ġejjin min-naħa l-oħra tal-Mediterran, illum qed jiltaqgħu wkoll ma' dawk tan-north tal-Ewropa li qed jiġu hawnhekk biex jitgħallmu l-Ingliż u qed ikun hemm dan it-taħlit.

Għandek il-kulturi differenti u mhux kulħadd jaċċetta l-kulturi ta' xulxin.

U aħna rridu noqogħdu nistudjaw din il-biċċa xogħol fejn hemm taħlita ta' kulturi f'roqgħa żgħira.

Għandna bżonn naraw jekk wasalx iż-żmien li dawn il-ħafna liġijiet - biċċiet minn hawn u biċċiet minn hemm – jingħaqdu kollha f'daqqa u jiġu taħt liġi waħda.

Fil-fatt għandna r-regolamenti tal-places of entertainment, għandna regolament ieħor tal-pulizija u mbagħad għandna r-regolament tal-wines and spirits.

Hemm bżonn li dawn jinġabru kollha f'daqqa u jsir studju fuqhom.

Hemm affarijiet oħra li huma antiki u li qatt ma ntmissu u għadhom hemmhekk mill-1908 u li għal-lum ma jgħoddux!

Hemm ir-regolamenti fuq il-barmaids, jiġifieri hemm affarijiet li llum m'għadhomx jeżistu, anzi huma diskriminatorji għall-ġurnata tal-lum.

Kollox ma' kollox kulħadd għandu jpoġġi madwar mejda u jgħid tiegħu u minn hemmhekk jinġabar studju wieħed għax jekk kulħadd - l-istakeholders kollha - se joqgħod iġebbed lejh, m'aħna se naslu mkien.

Irridu niltaqgħu kollha f'daqqa u jsir studju wieħed u minn hemmhekk naraw x'jista' joħroġ biex l-affari ta' Paceville titjieb.

Madankollu ma rridux naraw biss Paceville.

Din lili ddejjaqni wkoll u għamilt sajf sħiħ nieħu ġo fija, b'kull nhar ta' Ħadd fuq paġna 3 ta' gazzetta partikolari, dejjem bl-istess żewġ ġurnalisti, wieħed jimpika mal-ieħor, iġibu dak li jridu jġibu biss avolja min-naħa tagħna nkunu tajnihom dak li verament ikun seħħ.

Għaldaqstant nibtet atmosfera negattiva ż-żejjed fuq dak il-post.

Ma ninsewx li jekk hemmhekk jiltaqgħu 10,000, 15,000 jew 20,000 ruħ tgħidlix li mhu se jiġri xejn għax ngħidlek li jrid isir miraklu.

Fejn hemm in-nies se jseħħu l-affarijiet għax fejn hemm is-supply hemm id-demand u viċiversa.

Jekk kemm-il darba hemm in-nies se tiġi d-droga u se jiġu affarijiet oħra għax dawk jimxu ma' xulxin.

Fejn m'hemmx nies m'hemmx flus x'tiġġenera.

U allura trid tilqa' għal dawk l-affarijiet li ma jidhrux imma li qegħdin hemm.

Nirringrazzjak.

MIRIAM THEUMA (CEO Aġenzija Żgħażagħ): Sur President, qabel ma nitkellem fuq iż-żgħażagħ u Paceville, xtaqt nintroduċi ftit l-aġenzija mal-mistednin li hawn madwar il-mejda.

L-aġenzija twaqqfet fil-5 ta' Frar u hija aġenzija ġdida.

L-għan tal-Gvern huwa li jwaqqaf struttura li tieħu ħsieb l-issues taż-żgħażagħ.

Din l-aġenzija hija magħmula fuq żewġ pilastri; wieħed huwa l-policy mainstreaming taż-żgħażagħ u r-riċerka filwaqt li l-ieħor huwa l-empowerment taż-żgħażagħ.

L-idea hi li l-aġenzija tibda tħares lejn iż-żgħażagħ b'mod ħolistiku u toħroġ il-pożittiv taż-żgħażagħ.

Ħafna drabi – u anke hawnhekk ġara hekk – meta nitkellmu fuq iż-żgħażagħ, dejjem nitkellmu fuq in-negattiv imma ż-żgħażagħ mhux negattiv biss għandhom.

Fil-fatt hemm ħafna tajjeb fiż-żgħażagħ u allura ejjew naraw kif se nużaw it-tajjeb li ż-żgħażagħ għandhom.

Waħda mill-iktar affarijiet li ħsibna li nagħmlu hekk kif bdejna, kien proprju dak li nikkummissjonaw riċerka ħalli naraw x'inhu l-istat veru taż-żgħażagħ u x'inhuma l-valuri taż-żgħażagħ illum.

Illum nitkellmu u ngħidu ħafna li l-valuri taż-żgħażagħ naqsu imma jista' jkun li l-valuri tas-soċjetà kollha naqsu iktar milli l-valuri taż-żgħażagħ naqsu.

Mela ejjew naraw fejn qegħdin iż-żgħażagħ illum u allura, l-idea tar-riċerka li kkummissjonajna hija dik li nieħdu ritratt ġenerali taż-żgħażagħ.

Ilha ma ssir riċerka bħal din u għalhekk għedna ejjew naraw x'se jurina dan ir-ritratt ħalli mbagħad naraw x'azzjonijiet nistgħu nieħdu.

Barra minn hekk, ikkummissjonajna riċerka żgħira fuq iż-żgħażagħ u d-divertiment.

Dawn iż-żgħażagħ fejn qed imorru?

Kollha qegħdin imorru Paceville?

Il-problema hija Paceville jew inkella l-problema hija aktar wiesgħa?

Hija problema jew le?

Iż-żgħażagħ iridu d-divertiment, jiġifieri ejjew ma nħarsux lejn iż-żgħażagħ u d-divertiment bħala problema.

Wara kollox, id-divertiment għaż-żgħażagħ huwa importanti għax inkella ma jikbrux u ma jieħdux l-indipendenza tagħhom.

Imma dawn iż-żgħażagħ fejn qed ikunu?

X'qegħdin jagħmlu?

X'qed jippretendu minna għad-divertiment?

Dawn huma żewġ riċerki li għadna kemm ikkumissjonajna ħalli jkollna din l-istampa.

Ħaġa oħra li qegħdin nagħmlu hija dik li bdejna noffru spazju liż-żgħażagħ fejn huma jkunu jistgħu joħorġu l-potenzjal tagħhom.

F'dawn il-ġimgħat li ġejjin se nwaqqfu l-programm "Empower" li huwa programm ta' taħriġ non-formali, jiġifieri mhux fl-iskola.

Issa mhux qiegħda ngħid li fl-iskola mhux qed issir edukazzjoni tajba imma għandna bżonn li nżidu l-edukazzjoni taż-żgħażagħ Maltin.

Huwa riċerkat li filwaqt li ż-żgħażagħ li qegħdin jieħdu l-edukazzjoni formali qegħdin jiksbu ċerta ħiliet, hemm ħiliet oħra li nistgħu neħduhom barra mill-ħin tal-iskola.

U allura l-idea hi li nniedu programm ta' taħriġ flimkien mal-kunsilli lokali biex iż-żgħażagħ ikunu jistgħu jagħmlu dan it-taħriġ għal perjodu qasir ta' żmien li huwa ta' sitt ġimgħat.

Dan it-taħriġ huwa fuq kif nista' nkun b'saħħti aħjar jew fuq kif nista' noħroġ il-potenzjal tiegħi jew fuq kif nista' nkun kreattiv.

L-idea hi li ż-żgħażagħ illum m'għadhomx iridu jagħmlu commitment kbir u twil, mela allura ejjew nagħtu taħriġ u ndaħħlu ż-żgħażagħ f'commitment qasir ħalli f'dak il-perjodu ta' żmien inkunu nistgħu nagħtuhom iktar skills sabiex ikunu kapaċi aktar jieħdu deċiżjonijiet tajbin u jkunu ta' imġieba aħjar.

Wieħed minn dawn is-seminars huwa fuq "X'ifisser li nkun jien ta' imġieba tajba?"

Dawn huma l-ideat li qegħdin nipprovaw nippromwovu bħala aġenzija.

Nirringrazzjak.

IS-SUR RICHARD SCICLUNA (Viċi Sindku San Ġiljan u Chairperson tal-Kumitat Amministrattiv Paceville): Sur President, l-ewwel nett nixtieq nirringrazzja lil kulmin qiegħed madwar din il-mejda u rrid inkun ukoll pożittiv għax irrid ngħid li sar progress f'dawn l-aħħar xhur.

Issa hawnhekk qegħdin nitkellmu fuq il-law and order li qegħdin tajjeb fih imma nixtiequ li l-affarijiet ikunu ftit aħjar, mhux biss bil-lejl jew kmieni filgħodu imma anke matul il-ġurnata għax sfortunatament isiru ċerti affarijiet anke matul il-ġurnata.

Hawnhekk insejna nsemmu r-residenti.

Għandek ukoll is-side roads.

Għiduli kemm-il pulizija, bir-rispett kollu, iduru s-side roads?

Jien fis-2.00 a.m., fit-3.00 a.m., fl-4.00 a.m. u fil-5.00 a.m., neħodha alternattivament, inkun qiegħed indur f'dawn it-triqat u allura naf x'isir fihom.

Hawnhekk qed nirriferi għal Paceville Avenue, Salvu Privitera Street, Gort Street u Ross Street fejn ħafna minn dawk li jkunu qegħdin jixorbu f'dawn il-pubs imorru mbagħad jagħmlu l-bżonnijiet naturali tagħhom fil-parapetti tan-nies!

Anzi naqsu ħafna dawn l-affarijiet.

Hemm triq partikolari, Paceville Avenue, li fiha hemm pub bottle shop li jkun hemm żgħażagħ taħt l-età u jdumu ħafna hemmhekk, ikantaw l-innu ta' partit wieħed u l-innu ta' partit ieħor, ikunu qed jidħku, li whatever it is hija xi ħaġa sabiħa imma it can cause problems jekk ma jwaqqfuhomx.

U s-sid ta' dak il-bottle shop, li hija mara, minflok ma twaqqafhom, tkompli magħhom li għalija hija xi ħaġa ħażina.

Li l-pulizija jkollhom relazzjoni tajba maż-żgħażagħ jew man-nies ta' Paceville hija xi ħaġa sabiħa wkoll.

Jien kont ngħix l-Ingilterra fejn kellek dawk li konna ngħidulhom the old bobbies iduru, u nieħu gost nara dik il-ħbiberija kontinwa.

Irrid insemi ħafna affarijiet imma diġà semmewhom il-kelliema li tkellmu qabli.

Irrid ngħid li 30 sena ilu jien ukoll kelli negozju f'dawk in-naħat.

Dan kien take-away li mbagħad sar bar żgħir u kif kienu qed jgħidu l-kollegi tiegħi, kien hemm żmien ikrah.

Fil-fatt jien kienu jiġu għandi - ġo dan il-ħanut kelli l-ħaddiema u kont inkun hemmhekk jien ukoll – tlieta jew erba' min-nies li bejniethom kellhom mal-20 sena ħabs!

Madankollu qatt ma kelli problemi bihom.

X'kienet ir-raġuni?

Jien kont inħallas il-flus lill-pulizija uffiċjalment u ma kontx noqgħod ingerger li se niġu a police state.

Dan qed insemmi ħanut żgħir li kelli jien u li kont semmejtu "Zorbas" għax jien nofsi Grieg.

Rigward in-neighbourhood watch irrid ngħid li din ipprovajt nagħmilha kemm-il darba imma sfortunatament ir-residenti ta' Paceville qatgħu qalbhom minnha.

Anke lili personali qaluli li mhu se nagħmel xejn.

Fuq Pembroke semmew il-karozzi tal-linja u nixtieq li nara aktar karozzi – anke barra Pembroke - jduru biex iwasslu lil dak li jkun.

Naf li l-pulizija tipprova ma tħallix ġlieda tilħaq tibda u tipprova tipprevjeni minn qabel li hija xi ħaġa importanti ħafna.

Nafu li għamiltu ħafna xogħol reċenti għax kien hemm ħafna affarijiet and you intervened very nicely.

Rigward dak li ngħidu fuq "police state", personalment ma niddejjaqx nara l-pulizija, anzi nieħu gost narakom.

Sal-bieraħt lura f'Paceville Avenue tarahom joħorġu mill-clubs … Fl-aħħarnett nispera li jkollna laqgħat oħra bħal dawn 'il quddiem.

Nirringrazzjak.

IS-SUR PETER BONELLO (Sindku San Ġiljan): Sur President, l-ewwel nett nixtieq ngħidilkom prosit ta' dawn il-laqgħat u nispera li din tal-lum ma tkunx tal-ewwel u tal-aħħar.

Naħseb li laqgħat bħal dawn ġid biss iħallu imma ara taħsbu li l-inċidenti f'Paceville se jinqatgħu xi darba.

Fejn hemm dik il-kwantità ta' nies tistenna l-inċidenti imma aħna rridu nagħmlu l-almu tagħna biex dawn l-inċidenti nnaqqsuhom kemm jista' ikun.

Waħda mill-affarijiet li naħseb li tista' tkun ta' ġid hija dik li l-għassa tal-pulizija jkollha substation f'Paceville jew li nkella l-għassa stess titla' hemmhekk.

As such San Ġiljan naħseb li – dan tista' tikkonfermah il-pulizija - mhemmx problemi kbar għax ġeneralment il-problemi jaqgħu n-naħa ta' Paceville u dik l-area, speċjalment fis-sajf meta għandek dawk l-istudenti kollha barranin u li magħhom jitħalltu ż-żgħażagħ Maltin.

U allura naħseb li kieku l-għassa nsibulha post ġewwa Paceville, imqar għall-weekend biss imma għallinqas il-preżenza tal-pulizija tkun qiegħda hemmhekk, tkun xi ħaġa tajba plus li għandu jkun hemm tabib u ambulanza għal xi emerġenza li tista' tinqala'.

Qegħdin naħsbu għal dak li nistgħu nagħmlu jekk jinqala' xi ħruq f'xi stabbiliment?

Dawn narawhom barra minn Malta.

S'issa f'Malta, niżżu ħajr lil Alla qatt ma kellna imma li kieku jsir xi inċident bħal dan, are we prepared for it?

Jista' jsir eżerċizzju finta biex naraw jekk forsi xi darba jinqala' xi ħaġa kif se naħdmu?

Naħseb li dawn huma affarijiet li wieħed għandu jistudjahom.

Aħna bħala kunsill ħadna l-passi meħtieġa fejn stajna u għamilna dik il-bylaw biex ħadd ma jkun jista' jimxi bil-fliexken u bit-tazzi tal-ħġieġ f'idejh.

L-iskop tagħha kien li jekk tinqala' ġlieda, dak li jkun jekk ikollu flixkun jew tazza f'idejh, għandu arma għax dan jista' jkissirha u jiġġieled biha.

Din tidher li kienet effettiva u l-pulizija qiegħda tressaq ċerti nies imma naħseb li hemm każi fejn nistgħu nressqu aktar nies.

Nemmen ukoll li n-numru tal-pulizija huwa ftit għax ma tistax tlaħħaq ma' dawk in-nies kollha f'Paceville bi tmien pulizija.

We are lucky li fuq il-beach illum hemm grupp ta' żgħażagħ allokat u li qiegħed f'post wieħed, hawnhekk qed nirriferi għal Villa Rosa fejn qed ikun hemm kwantità kbira ta' żgħażagħ, speċjalment fis-sajf, studenti barranin u Maltin.

Imma jekk jinqala' xi ħaġa hemmhekk, hemm dawl adegwat fuq il-bajja?

Jekk isir xi inċident jew allaħares qatt isir xi qtil …

Naħseb li hemm bżonn li l-pulizija żżid il-preżenza tagħha.

Din l-opinjoni tiegħi u naħseb li jekk il-pulizija tkun on patrol ikun aħjar.

Dik il-biċċa xogħol fejn, allaħares qatt, jinqala' xi ħaġa f'xi diskoteka eċċ tbeżżgħani għaliex naħseb li m'aħniex attrezzati biżżejjed.

Anke jekk ikun hemm xi emerġenza naħseb li m'aħniex attrezzatti biżżejjed.

Ħafna mill-affarijiet li ridt insemmi diġà intqalu u allura m'iniex se noqgħod nirrepeti.

Madankollu nerġa' ngħid li l-inċidenti jistgħu jonqsu imma ma nistgħux neliminawhom għal kollox għax fejn jidħlu dik il-kwantità ta' nies ma tistax teqred l-inċidenti għal kollox.

Nirringrazzjak.

THE CHAIRMAN: Grazzi.

Din il-laqgħa ma tistax tiġi fi tmiemha llum għax żgur bil-mod ta' kif esponejtu l-esperjenzi tagħkom qed iġġiegħluni nħoss responsabilità kbira.

Kull wieħed minnkom ġie hawnhekk b'ċerta ġenwinità u responsabilità u allura, quddiem dak kollu li għedtulna ma nistax naqbad u ngħid li se nagħlqu l-laqgħa hawnhekk u daqshekk.

Nixtieq li jkollna ftit mumenti ta' ħsieb u għalhekk nitlob lill-Membri sabiex naġġornaw għal nhar it-Tnejn fis-7.30 p.m. biex inkomplu niddiskutu dan is-suġġett imma lanqas nhar it-Tnejn mhi se tkun l-aħħar laqgħa.

Issa nhar it-Tnejn irridu niddiskutu bejnietna, fi stadju ta' kumitat, billi kull wieħed minnkom iġibilna dak li jaħseb li għandhom ikunu s-soluzzjonijiet ħalli nipprovaw nagħmlu road map ta' fejn irridu naslu.

Nistgħu nieqfu hawn u ngħidu li se nħallu l-affarijiet f'idejn id-deputati imma finalment x'se jkun ġara minn din l-informazzjoni tajba u vasta li tajtuna?

Kull wieħed minnkom, meta tkellimtu, elenkajtu ċerti diffikultajiet li taraw fis-setturi rispettivi tagħkom imma, pereżempju, is-Supretendent diġà ta elenku ta' x'inhu jistenna li jsir.

Issa nixtieq li dan il-Kumitat, wara numru ta' laqgħat li ma jieħdux 200 sena, jagħti in the short term bażi ta' diskussjoni aktar vasta anke lill-eżekuttiv tal-Gvern ħalli xi ħaġa narawha qiegħda ssir għax is-sajf riesaq.

Nixtieq li f'dawn il-laqgħat ninvolvu wkoll entitajiet oħra bħalma huma l-iskejjel tal-lingwi li huma responsabbli mill-miġja, miż-żamma u mill-imġieba tal-istudenti barranin.

Nixtieq nagħmel sejħa pubblika sabiex dawk li jħossuhom responsabbli u li għandhom sehem x'jagħtu fil-kisba ta' soluzzjoni għal ordni aħjar ġewwa Paceville jersqu 'l quddiem ħalli aħna nkunu nafu bihom.

Minkejja li ma tantx għandna żmien nixtieq li nhar it-Tnejn ikun hawn preżenti persuni oħra li huma responsabbli minn din il-materja.

Fejn irridu naslu għad irrid niddiskutih ma' sħabi u rridu, wara li nelenkaw x'inhuma l-issues partikolari, noħolqu skeda ta' soluzzjonijiet.

Il-pjan ta' kontinġenza huwa xi ħaġa reali, l-alkoħol huwa fenomenu wkoll, il-valuri huma xi ħaġa li ma nistgħux immissuhom b'idejna imma ma nistgħux ma nsemmuhomx.

Ir-residenti jridu jingħataw l-attenzjoni partikolari tagħhom u qiegħed nieħu gost nara l-kunsilli lokali jitkellmu f'isem ir-residenti tagħhom.

Rigward iż-żgħażagħ ma nixtieqx li niddiskutuhom mingħajr ma jkun hawn l-involviment tal-Kunsill Nazzjonali għaż-Żgħażagħ għax irridu nirrisponsabbilizzaw lil xulxin, jiġifieri nixtiequ li jkollna on board iż-żgħażagħ sabiex jitkellmu f'isem żgħażagħ oħra.

Veru li f'isem il-ġenituri hawn Dr Farrugia li ħa fuqu task importanti ħafna u ta' dan nirringrazzjah.

Ikolli nistqarr li jien kien imissni nistħi għax dak li għamel Dr Farrugia kien imissna għamilnih aħna u għaldaqstant nixtieq nirringrazzjah tal-involviment tiegħu u nħeġġu jkompli għaddej.

In-negozji għandhom sehem importanti ta' responsabilizzazzjoni.

Noħolmu li xi darba naslu - kif qal is-Supretendent - li jkollna ħin ta' għeluq?

Naħseb il-liġi taħseb li xi darba kellu jkun hemm ħin ta' għeluq imma naħseb li qatt ma ħasbet li mal-għeluq hemm il-ftuħ, jiġifieri li jkollok ċerti negozji li jibqgħu miftuħin għax hemm ċerta ħtieġa mod imma li jkollok settur li malli jagħlaq jerġa' jiftaħ immedjatament … U allura kif qed ngħidu Paceville ma jorqod qatt.

Sehem il-pulizija huwa importanti imma x'se nitolbu min-naħa tal-pulizija?

Kif qal is-Supretendent noħolmu li naraw liġijiet li forsi jkunu għal Paceville biss imma diġà qed nisma' li dan ma jistax isir imma f'xi ħin irridu noħolmu fuq x'jista' jiġri biex ikun hemm ċerta ordni.

Issa meta qed ngħidu ordni x'irridu ngħidu?

Diġà jista' jkun hawn min jieħu qatgħa meta ngħidu l-kelma "ordni".

Ordni jfisser li nagħlqu l-bibien?

Fil-fehma tiegħi ordni tfisser imġieba korretta, fejn nevitaw li jkollna diżgrazzji jew inċidenti.

Il-ġenituri diġà semmejnihom imma x'sehem se jagħtu l-ġenituri?

Aħna se nibqgħu free for all u li allura ċerti lokalitajiet, f'ċerti ħinijiet, it-tfal ta' kull età jistgħu jkunu kullimkien u l-ħin kollu?

Pajjiżi oħra x'tip ta' liġijiet għandhom dwar dan?

Meta noħolqu ordni se nnaqqsu mill-attrazzjoni ta' ċertu turiżmu lejn Malta?

Qegħdin nattiraw ċertu turiżmu lejn Malta għax għandna sitwazzjoni ta' free for all?

F'dawn il-ħsebijiet qed inkun goff imma dawn huma kollha mistoqsijiet li f'xi ħin jew ieħor irridu naħsbu dwarhom.

Nixtieq li nerġa' nħalli din il-laqgħa miftuħa imma nhar it-Tnejn - li mhijiex se tkun laqgħa konklussiva, wara li għedna dan kollu, permezz tal-ġurnali, u hawnhekk nitlob lill-ġurnalisti sabiex ikunu responsabbli fir-rapportaġġ tagħhom - nixtieq li nagħmlu minn dan l-eżerċizzju ta' qsim ta' esperjenzi eżerċizzju ta' responsabilizzazzjoni.

U nixtieq nirringrazzja lill-ġurnalisti għall-mod ta' kif iwasslu l-aħbarijiet għax allaħares ma jkunux huma.

Nixtieq li nhar it-Tnejn ikollna qsim ta' esperjenzi u niġu b'elenku ta' soluzzjonijiet li nistgħu nimmaġinaw, anke jekk is-soluzzjonijiet ma jkunux ideali jew prattikabbli, nixtieq li noħolmu dwarhom ħalli nibdew diskussjoni oħra wara dik li kellna llum, fejn intom ġejtu hawnhekk u tajtu l-veduti tagħkom dwar x'taħsbu li tista' tkun ir-realtà u kif nistgħu nilqgħu għaliha.

Grazzi.

Fid-9:30 p.m. id-diskussjoni fuq is-suġġett ġiet interrotta u l-Kumitat qabel li d-diskussjoni fuq l-istess suġġett għandha titkompla nhar it-Tnejn 17 ta' Ottubru 2011 fis-7:30 p.m.


KUMITAT PERMANENTI DWAR L-AFFARIJIET SOĊJALI

IL-ĦDAX-IL PARLAMENT

LAQGĦA NRU 111

It-Tlieta, 11 ta' Ottubru, 2011

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:11 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi, l-Onor Justyne Caruana, l-Onor Joseph Falzon (sostitut), l-Onor Michael Gonzi u l-Onor Anthony Zammit.

Il-President tal-Kumitat qal it-talba.

Il-Minuti tal-Laqgħa Nru. 110 li saret it-Tnejn 11 ta' Lulju 2011, ġew konfermati.

PERMESS għall-Filmat

Il-President talab il-permess tal-Kumitat sabiex membri tal-media jkunu jistgħu jieħdu xi ritratti u filmati tal-ewwel parti tal-laqgħa.

Il-permess ingħata.

Informazzjoni

Il-President tal-Kumitat iċċirkola lill-Membri tal-Kumitat:

Dok 142 Skeda tal-laqgħat tal-Kumitat dwar l-Affarijiet Soċjali għax-xahar ta' Ottubru.

L-Onor Vassallo avża wkoll li l-Kumitat dwar ix-Xogħol tal-Kamra kien laqa' l-inizjattiva tal-Kumitat Permanenti dwar l-Affarijiet Soċjali biex tinżamm lejla ta' tifkira fl-anniversarju tal-Ħamsin Sena mill-mewt ta' Dun Karm Psaila.

Huwa nforma lill-Kumitat li għal din l-okkażjoni, l-Ispeaker ser jibgħat inviti lill-għaqdiet volontarji, soċjali u letterarji.

Din il-Lejla ta' Tifkira ser tinżamm nhar it-Tlieta 26 ta' Ottubru 2011 fis-7:30 p.m.

Għaldaqstant l-Onor Vassallo poġġa fuq il-Mejda tal-Kumitat:

Dok 143 Kopja ta' Ittra li ser tintbagħat lill-għaqdiet; u

Dok 144 Stqarrija għall-Istampa dwar din il-lejla

Laqgħa mat-Torball Blind Association.

L-Onor Edwin Vassallo stieden lis-Sur Joe Micallef, President, u lis-Sur Epifanio Vella, PRO tal-Assoċjazzjoni, li minn naħa tagħhom infurmaw lill-membri tal-Kumitat li s-Sibt 15 ta' Ottubru, hija ċċelebrata l-White Cane Day.

Din hija ġurnata li hija osservata internazzjonalment biex tfakkar l-indipendenza ta' persuni neqsin mid-dawl u li jużaw il-bastun l-abjad.

Huma tkellmu wkoll dwar id-diffikultajiet li jħabbtu wiċċhom magħhom ta' kuljum, persuni neqsin mid-dawl.

Is-Sur Joseph Chircop, Financial Manager u s-Sur Rueben Bugeja, Segretarju Ġenerali tat-Torball Blind Association, taw rendikont tal-finanzi tal-għaqda.

Wara kien hemm diskussjoni.

Fit-19:50 pm, id-diskussjoni fuq is-suġġett ġiet interrotta u l-Kumitat qabel li diskussjoni fuq l-istess suġġett, titkompla f'data li għandha tiġi kkomunikata iktar tard.

L-imġieba taż-żgħażagħ f'Paceville.

L-Onor Edwin Vassallo, stieden lis-Sur Philip Fenech, viċi-President, lis-Sur Pawlu Abela, President tal-GRTU u lill-Dr Anthony Farrugia fundatur tal-GASP biex jagħtu preżentazzjoni fuq is-suġġett.

Wara intervenew ukoll l-Assistent Kummissarju Ray Zammit, is-Supretendent Stephen Gatt, is-Sinj Miriam Teuma, mill-Aġenzija Żgħażagħ, is-Sindku tal-Kunsill Lokali ta' San Ġiljan is-Sur Peter Bonello u l-Kunsillier u ċ-Chairperson tal-Kumitat Amministrattiv is-Sur Richard Scicluna.

Wara kien hemm diskussjoni.

Fid-9:30 pm, id-diskussjoni fuq is-suġġett ġiet interrotta u l-Kumitat qabel li diskussjoni fuq l-istess suġġett, titkompla nhar it-Tnejn 17 ta' Ottubru 2011 fis-7:30 pm.

SKRIVANA TALKUMITAT

PRESIDENT TALKUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 112

L-Erbgħa, 12 ta' Ottubru, 2011

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 12 ta' Ottubru, 2011 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Laqgħa dwar ir-Rapport mill-Awtorità ta' Malta għall-Kompetizzjoni u għall-Affarjiet tal-Konsumatur dwar l-Uniformijiet tat-Tfal tal-Iskejjel.

Affarijiet oħra.